title: Pohjoisvisio

text: Pohjoisvisio ("Nordvision") on viiden pohjoismaan julkisen palvelun yleisradioyhtiöiden: Suomen Yleisradion, Ruotsin SVT:n, Norjan NRK:n, Tanskan DR:n ja Islannin RÚV:n yhteistyöelin. Pohjoisvision toimintaan kuuluu muun muassa yhtiöiden välisistä television yhteistuotantoprojekteista, ohjelmien vaihdosta ja ammatillisesta yhteistyöstä vastaaminen.


title: Pohjoisvisio

text: Organisaatio on perustettu vuonna 1959. Islanti liittyi myöhemmin vuonna 1966. Pohjoismaiden lisäksi Pohjoisvisiossa ovat mukana liitännäisjäseninä ruotsalainen Utbildningsradion ja Tanskan DR:n kautta grönlantilainen KNR ja Färsaarten Sjønvarp Føroya (KVF).


title: Pohjoisvisio

text: Pohjoisvision sihteeristö on perustettu vuonna 1971 ja se on sijainnut vuodesta 2006 alkaen Kööpenhaminassa. Organisaation rahoitusta koordinoi vuonna 1987 perustettu Pohjoisvision rahasto ("Nordvisiofonden"). Vuonna 2010 rahasto jakoi 10 miljoonaa euroa pohjoismaisiin tv-yhteistuotantoihin.


title: Musiikkivuosi 2007

text: Musiikkivuosi 2007 käsittelee vuoden 2007 tärkeitä musiikkitapahtumia, uutisia ja julkistuksia.


title: Kristen Michal

text: Kristen Michal (12. kesäkuuta 1975 Tallinna) on virolainen poliitikko, joka toimi maansa talous- ja rakenneministerinä 2015–2016. Aiemmin Michal toimi keväästä 2011 joulukuuhun 2012 asti Viron oikeusministerinä. Hän on oikeistolaisen Reformipuolueen keskeisiä henkilöitä.


title: Kristen Michal

text: Michal joutui epäillyksi, kun entinen kansanedustaja Silver Meikar keväällä 2012 paljasti välittäneensä pankkitilinsä kautta puolueelle rahaa, jonka tausta oli epäselvä. Ne oli muodollisesti merkitty puolueen tiliin Meikarin lahjoituksina, ja siirto tapahtui hänen mukaansa Michalin pyynnöstä. Michalia ja reformipuolueen entistä pääsihteeriä Kalev Lilloa kuulusteltiin rahanpesuepäilyihin liittyen. Tuolloin Michal ilmoitti eroavansa oikeusministerin tehtävästä, mikäli syytteet nostetaan.


title: Kristen Michal

text: Michal ja Lillo kiistivät rahanpesusyytteet sekä Meikarin väitteet aktiivisesta osallisuudesta rahoituksen hankkimiseen. Rikostutkinta asiasta päättyi syksyllä 2012 syyttäjän ilmoitukseen tutkinnan lopettamisesta riittävien todisteiden puuttuessa.


title: Kristen Michal

text: Epäilyjen johdosta Michal kuitenkin erosi oikeusministerin tehtävistä joulukuussa 2012. Aiemmin julki oli tullut kysely, missä virolaisista 90 % eivät luottaneet hänen antamiinsa lausuntoihin tapaukseen liittyen. Michal perusteli eroaan reformipuolueen ja hallituksen työkyvyn suojelemisella. Oikeusministerin salkun otti hallituksen sosiaaliministerinä toiminut Hanno Pevkur.


title: Kristen Michal

text: Michal on opiskellut julkishallintoa Tallinnan pedagogisessa yliopistossa vuosina 1994–1998. Hän opiskeli lakia Nord-yliopistossa vuosina 2006–2009 ja valmistui kandidaatiksi. Vuodesta 2009 Michal on opiskellut lakitiedettä maisterintutkintoaan varten Tallinnan yliopistossa.


title: Savuhovi

text: Savuhovi Oy on suomalainen Keravalla toimiva liha-alan yritys. Savuhovin toiminta alkoi 2010. Savuhovin viimevuoden liikevaihto oli 6,2 miljoonaa euroa. Savuhovi työllistää välillisesti sekä välittömästi n. 50 hlö.


title: Savuhovi

text: Savuhovin toimitusjohtajana toimii Pasi Lainto.


title: Savuhovi

text: Tuotteet muodostuvat suurelta osin kuluttajapakatuista perinteisistä saunapalvituotteista. Savuhovi valmistaa savutuotteensa leppähaloilla lämpiävällä savustusuunilla. Siinä on yli 15 000 kiloa varaava massa. Uunissa lihaa kypsytetään vuorokaudesta jopa neljään vuorokauteen.


title: T. J. Yates

text: Taylor Jonathan ”T. J.” Yates (s. 28. toukokuuta 1987 Marietta, Georgia) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän pelaa NFL-liigan Houston Texansissa.


title: T. J. Yates

text: Houston Texans varasi Pohjois-Carolinan yliopiston joukkueessa yliopistojalkapalloa pelanneen Yatesin vuoden 2011 NFL:n varaustilaisuudessa, tilaisuuden viidennellä kierroksella. Texansissa hänen roolinsa oli aluksi kolmospelinrakentaja, mutta Matt Schaubin ja Matt Leinartin jouduttua loppukaudeksi sivuun loukkaantumisten takia, Yates sai tilaisuutensa. Hän onnistui johdattamaan joukkueen pudotuspeleihin, missä Texans otti seurahistorian ensimmäisen playoff-voittonsa kaadettuaan Cincinnati Bengalsin. Texansin matka katkesi toiselle kierrokselle joukkueen hävittyä vieraskentällä Baltimore Ravensille.


title: T. J. Yates

text: Kauden 2012 Yates oli edelliskauden hyvistä suorituksistaan huolimatta joukkueensa kakkospelinrakentajana, Matt Schaubin kantaessa aloittajan vastuun. Seuraavalla kaudella hän sai tilaisuuden Schaubin loukkaantumisen ja ailahtelevien esitysten myötä, muttei onnistunut vakuuttamaan valmennusjohtoa. Aloittavan pelinrakentajan paikan ottikin kolmospelinrakentajana toiminut Case Keenum.


title: Kookossaarten kapina

text: Kookossaarten kapina oli toisessa maailmansodassa Kookossaarilla tapahtunut kahakka, jossa 15 ceylonilaissotilasta yrittivät kapinoida brittejä vastaan, ja siirtää Kookossaaret japanilaisten haltuun. Britit olivat aiemmin miehittäneet saaret ennen Singaporen valtausta. Kapinointi alkoi 8. toukokuuta 1942, jolloin Gratien Fernandon johtamat ceylonilaisjoukot yrittivät ottaa haltuunsa saarilla olevat tykit, ja pidättää brittien johtajan kapteeni Gardiner sekä hänen avustajansa luutnantti Stephensin. Kapinoinnin aikana brittisotilas, tykkimies Samaris Jayasekera kuoli ja luutnantti Stephens haavoittui lievästi. Kapina epäonnistui, koska ceylonilaisjoukkojen ainoa Bren LMG -ase jumittui kriittisellä hetkellä, jonka vuoksi britit pääsivät niskan päälle. Lisäksi ceylonilaissotilaat olivat huonoja ampumaan käsiaseilla. Kapinoitsijoista 11 tuomittiin ja siirrettiin Ceyloniin, jossa Fernando ja kaksi muuta tuomittiin kuolemaan. Muut kapinoitsijat tuomittiin muutaman vuoden vankeuteen. Kyseiset kolme teloitettua kapinallista olivat ainoat brittiläisen yhteiskunnan palvelumiehet, jotka teloitettiin kapinoinnista toisen maailmansodan aikana.


title: Harfleur

text: Harfleur on kunta Seine-Maritimen departementissa Ylä-Normandian hallintoalueella Ranskassa.


title: Harfleur

text: Kaupunki oli aikanaan tärkeä satamakaupunki Seinen suistossa. Ranskan kuningas Frans I päätti rakentaa uuden sataman, Le Havren, vuonna 1517 korvaamaan Harfleurin sataman.


title: Pentti Pääkkönen

text: Pentti Olavi Pääkkönen (1910 – 21. toukokuuta 1982) oli suomalainen näyttelijä ja teatterineuvos.


title: Pentti Pääkkönen

text: Pääkkönen teki lähes 40 vuotta kestäneen näyttelijänuran, josta suurimman osan Oulun kaupunginteatterissa. Hänen aikanaan kaupunginteatterin johtajina olivat muun muassa Risto Veste ja Matti Tapio. Pääkkönen saavutti näyttelijänä kaupungin teatteriyleisön keskuudessa laajaa suosiota, ja Oulun Teatterikerhon naistoimikunta keksi vuoden 1966 alussa tilata taidemaalari Aale Hakavalta suosikkinäyttelijän muotokuvan, joka lahjoitettiin kaupungille jo saman kevätkauden aikana ja on on ollut sittemmin pitkään esillä teatteritalon aulatiloissa.


title: Pentti Pääkkönen

text: Pääkkönen palkittiin Pro Finlandia -mitalilla vuonna 1967, ja hän sai teatterineuvoksen arvon vuonna 1978.


title: Lentopallo kesäolympialaisissa 2012 – naisten turnaus

text: Naisten lentopalloturnaukseen Lontoon olympiakisoissa 2012 osallistui 12 joukkuetta. Joukkueet jaettiin kahteen alkulohkoon. alkulohkojen neljä parsta joukkuetta selviytyivät pudotuspeleihin.


text: Olympiakultaa voitti Brasilia. Se voitti loppuottelussa Yhdysvallat erin 3-1.


title: Nights into Dreams...

text: Nights into Dreams… (tyyliteltynä NiGHTS into Dreams...) on Sonic Teamin kehittämä ja Segan julkaisema toimintapeli. Peli julkaistiin vuonna 1996 Sega Saturnille ja myöhemmin myös PlayStation 2:lle. Pelistä on uudelleenjulkaisut HD-versiona Microsoft Windowsille, PlayStation 3:lle ja Xbox 360:lle. Pelin juoni kertoo kahdesta lapsesta, jotka päätyvät unimaailmaan pelin päähenkilön, Nightsin avustamiksi. Pelin tuotti "Sonic"-peleistä tunnettu Yuji Naka. Pelistä on olemassa myös "" -niminen jatko-osa Wii-konsolille.


title: Nights into Dreams...

text: Pelin päätavoitteena on tehdä lentämisestä keskeinen elementti. Peli on jaettu kenttiin, joissa pitää kerätä tarvittama määrä palloja, jotka ovat renkaiden muodossa. Jokaisen kentän lopussa pelaaja saa arvosanan hänen pisteidensä ja lentotaitojensa perusteella.


title: Nights into Dreams...

text: Peli oli aikanaan myyntimenestys Sega Saturnilla.


title: Uladzimir Samsonau

text: Uladzimir Samsonau (, s. 17. huhtikuuta 1976 Minsk, Neuvostoliitto) on valkovenäläinen pöytätennispelaaja. Hänet tunnetaan Kiinassa nimellä ”Tai Chi Master”. Olympialaisissa Samsonaun paras sijoitus kaksinpelissä on puolivälieriin pääsy vuosina 1996 ja 2000.


title: Fanny Churberg (kirja)

text: Fanny Churberg on taiteilija Fanny Churbergista kertova elämäkertateos, jonka on kirjoittanut professori Riitta Konttisen tutkimustyönsä perusteella. Teos on ilmestynyt vuonna 1994 ja uudistettuna laitoksena 2012, molemmat Otavan kustantamina.


title: Fanny Churberg (kirja)

text: Uuden laitoksen julkaisu liittyy Turun taidemuseossa kesällä 2012 ja Amos Andersonin taidemuseossa syksyllä 2012 järjestettävään Churberg-näyttelyyn.


title: Fanny Churberg (kirja)

text: Teoksessa Konttinen käy perusteellisesti läpi Churbergin elämänvaiheet sekä selvittää hänen taiteensa arvostuksen eri vaiheita. 1800-luvulla häntä ei ymmärretty, ja toisaalta naisen asema taiteilijana oli roolipaineiden vuoksi hankala. Arvostusta alkoi ilmaantua vasta vuosikymmenien jälkeen 1920-luvulla.


title: Fanny Churberg (kirja)

text: Churbergin arvon nostivat esiin Signe Tandefelt, Ester Ståhlberg, Helena Westermarck ja Aune Lindström, ja samalla linjalla jatkaa tässä teoksessa Riitta Konttinen. Konttinen käy läpi myös kysymystä, miksi Churberg yhtäkkiä lopetti maalaamisen ja siirtyi käsityön pariin. Churberg itse ei ole käsitellyt syitä, mutta Konttisen mukaan kyseessä saattoi olla eri tekijöiden yhteisvaikutus. Hän kuitenkin jättää vastauksen avoimeksi.


title: Fanny Churberg (kirja)

text: Leena Rossi nostaa teoksen arviossa esiin joitakin puutteita, kuten sen, ettei teokseen ole liitetty asia- ja henkilöhakemistoa, ja siitä puuttuu myös taiteilijaelämäkerroissa tavallinen luettelo taiteilijan elämän käännekohdista, näyttelyistä ja matkoista. Teoksen rauhallinen ulkoasu saa Rossilta kiitosta, samoin runsas kuvitus, jota on kiitetty muissakin arvioissa.


title: Kehäkukkahappo

text: Kehäkukkahappo eli (8"E",10"E",12"Z")-oktadeka-8,10,12-trieenihappo on tyydyttymätön omega-6-rasvahappo. Yhdiste on saanut nimensä kehäkukan ("Calendula officinalis") mukaan, jossa kyseistä yhdistettä on runsaasti.


title: John Doubleday

text: John Doubleday (s. 1947) on brittiläinen taidemaalari ja kuvanveistäjä.


title: John Doubleday

text: Doubleday syntyi 1947, ja hän opiskeli kuvanveistoa Goldsmiths' Collegessa. Hänen ensimmäinen näyttelynsä oli vuonna 1968. Tämän jälkeen Doubledayn on tehnyt julkisia veistoksia ympäri maailmaa. Hän on tehnyt muun muassa pronssiveistoksen Nelson Mandelasta, The Beatlesista, Sherlock Holmesista, Graham Goochista sekä Ohukaisesta ja Paksukaisesta.


title: Wildest Dreams

text: Wildest Dreams tarkoittaa seuraavia asioita:


title: Dornbirner EC

text: Dornbirner EC on itävaltalainen jääkiekkojoukkue Dornbirnistä. Se on perustettu vuonna 1992. Joukkue on pelannut suurimman osan kausistaan Itävallan kakkosliigassa Österreichische Nationalligassa, mutta kaudeksi 2012–2013 joukkue sai paikan Itävallan korkeimmalle sarjatasolle Erste Bank Eishockey Ligaan. Joukkue pelaa kotiottelunsa 4 270 paikkaisessa Messestadionissa, joka sijaitsee Dornbirnin kaupungissa. Joukkue on onnistunut voittamaan Itävallan kakkosliigan Österreichische Nationalligan kahteen kertaan kausina 2007–2008 ja 2009–2010.


title: Espanjan maahockeymaajoukkue

text: Espanjan maahockeymaajoukkue edustaa Espanjaa maahockeyn maaotteluissa. Espanjan paras saavutus on olympialaisten hopeamitalit vuosilta 1980 ja 2008. Kansainvälisen lajiliiton rankingissa Espanja on sijalla viisi (marraskuu 2011).


title: Espanjan maahockeymaajoukkue

text: Espanja on saavuttanut useita mitaleita kansainvälisissä turnauksissa. Ensimmäinen mitali oli olympiapronssi vuoden 1960 turnauksesta. Seuraavaa mitalia piti Espanjan odottaa tasan kymmenen vuotta, kunnes EM-kilpailuissa vuonna 1970 Espanja voitti pronssia. Seuraavana vuonna MM-kilpailuissa Espanja oli toinen. Vuoden 1974 EM-kisoissa Espanja otti historiansa ensimmäisen kansainvälisen arvoturnauksen kultamitalinsa. Kotikisojen loppuottelussa kaatui Länsi-Saksa.


title: Espanjan maahockeymaajoukkue

text: 1980-luku oli synkkää aikaa Espanjan maajoukkueelle. Vuosikymmen alkoi tosin loistavasti, kun vuoden 1980 olympiaturnauksessa Espanja saavutti hopeaa. Sitten alkoi aina vuoteen 1996 kestänyt mitaliton aikakausi. Seuraavissa MM-kisoissa 1982 Espanja oli vasta sijalla 11, vuoden 1984 olympiaturnauksessa sijoitus oli kahdeksas, EM-kisoissa 1987 seitsemäs, olympiaturnauksessa 1988 yhdeksäs ja vuoden 1990 MM-kisoissa kahdeksas. Kotiolympialaisissa vuonna 1992 Espanja oli viides, mutta MM-kisoissa 1994 vasta yhdeksäs. EM-kisat vuonna 1995 päättyivät Espanjan EM-kisahistorian huonoimpaan sijoitukseen, joukkueen ollessa vasta kahdeksas.


title: Espanjan maahockeymaajoukkue

text: Vuosi 1996 päätti Espanjan mitalittoman putken, joka oli alkanut vuoden 1980 olympialaisista. Taukoa oli kestänyt 16 vuotta, kunnes Atlantan olympialaisissa Espanja otti maahockeyturnauksen hopeamitalin. Seuraavissa MM-kisoissa, vuonna 1998, Espanja oli myös hopealla. EM-kisoissa putki ei jatkunut, vaan vuonna 1999 sijoitus oli viides. Heikot esitykset jatkuivat Sydneyssä 2000, kun Espanjan sijoitus turnauksessa oli vasta yhdeksäs. Vuosien 1988 ja 2000 yhdeksännet sijat ovat Espanjan miesten maahockeymaajoukkueen huonoimmat sijoitukset olympialaisissa. Sitäkin huonommaksi Espanja pani vuoden 2002 MM-kisoissa ollen siellä lopulta vasta sijalla yksitoista. MM-kisojen yhdennettoista sijat vuosilta 1982 ja 2002 ovat Espanjan huonoimmat sijoitukset arvoturnauksissa.


title: Espanjan maahockeymaajoukkue

text: EM-kisat vuonna 2003 palauttivat Espanjan mitalikantaan, kun sijoituksena oli toinen. Olympialaiset 2004 toivat Espanjalle neljännen sijan, mutta EM-kisoissa 2005 Espanja otti historian toisen kultamitalin. EM-loppuottelussa kaatui Alankomaat. MM-kisat vuonna 2006 päättyivät Espanjan osalta voittoon Etelä-Koreasta pronssiottelussa. Espanja otti kolmannen perättäisen EM-mitalin vuonna 2007, ollen turnauksen toinen. Pekingin olympialaisissa Espanja voitti historian kolmannen olympiahopeansa, hävittyään loppuottelun Saksalle.


title: Espanjan maahockeymaajoukkue

text: Espanjan mitaliputki EM-kisoissa päättyi vuoteen 2009, kun pronssiottelussa Alankomaat oli parempi. MM-kisoissa 2010 Espanja jäi viidenneksi. Joukkue osallistui myös Lontoon olympialaisiin. Espanjan lopullinen sijoitus oli kuudes hävittyään sijoitusottelun Belgialle.


title: Dev Gill

text: Dev Gill (s. 12. lokakuuta 1977 Pune, Maharashtra, Intia) on intialainen näyttelijä, malli ja yrittäjä.


title: Dev Gill

text: 18-vuotiaana Dev Gill voitti Punessa järjestetyn vuoden malli -kilpailun. Mallina toimiessaan hän on mainostanut muun muassa Cadburyn suklaita.


title: Dev Gill

text: Näyttelijäksi Dev Gill päätyi, kun hänet valittiin Mumbain Prithvi-teatteriin. Hän teki joitain pieniä rooleja hindinkielisissä elokuvissa, mutta hänen ensimmäinen varsinainen menestysroolinsa oli kaksoisrooli telugunkielisen "Magadheeran" antagonistina vuonna 2009.


title: Dev Gill

text: Dev Gill työskentelee myös kauneusalan yrittäjänä Mumbaissa ja Punessa. Lisäksi hän omistaa Punessa sijaitsevan ravintolan.


title: Animal Kingdom

text: Animal Kingdom tarkoittaa seuraavia asioita:


title: Inheritance

text: Inheritance tai The Inheritance tarkoittaa seuraavia asioita:


title: Pyhä Homobonus

text: Pyhä Homobonus (, , s. 1100-luku, k. 13. marraskuuta 1197), oikea nimi Omobono Tucenghi, on liikemiesten, vaattureiden ja suutareiden sekä Cremonan kaupungin suojeluspyhimys.


title: Pyhä Homobonus

text: Hänet kanonisoitiin vuonna 1199 Cremonan asukkaiden itsepintaisista vaatimuksista.


title: Jesse Burke

text: Jesse Burke on belgialainen karateka, joka saavutti pronssia Irlannin GP:ssä vuonna 2008.


title: Széchenyi fürdőn metroasema

text: Széchenyi fürdő on Budapestin metron linjan 1 asema Pestin puolella Unkarin pääkaupungissa Budapestissa. Asema sijaitsee Budapestin Kaupunginpuistossa Széchenyin kylpylän yhteydessä. Asema on avattu vuonna 1896 maanpäällisenä asemana, joka korvattiin vuonna 1973 nykyisellä maanalaisella asemalla.


title: Iljušin Il-10

text: Iljušin Il-10 () on neuvostoliittolaisvalmisteinen maataistelukone. Se oli Iljušin Il-2:n seuraaja. Sitä käytettiin ainakin Korean sodassa.


title: Iljušin Il-10

text: Konetyyppi oli edeltäjäänsä verrattuna voimakkaampi (koneteho 2 000 hv), hieman pienempi ja nopeampi (550 km/h). Lisäksi panssarointi ja aseistus olivat vahvempia ja käsiteltävyys parempi kuin Il-2:ssa. Neuvostoliiton liittolaisvaltiot käyttivät tyyppiä pitkään, jopa 60-luvulle saakka ja Kiinassa vieläkin pidempään. Konetta valmistettiin toisen maailmansodan loppuun mennessä 3 500 koneyksilöä. Tyyppi korvasi Il-2:n tuotannossa marraskuuhun 1944 mennessä. Koneen kehittämispäätös oli tehty jo 1942 – siis varsin pian Il-2:n tuotannon aloittamisen jälkeen.


title: Iljušin Il-10

text: Il-10:n aseistus saattoi käsittää joko neljä 23 mm tai kaksi 37 mm tykkiä siivissä ja kaksi 7,62 mm konekiväärejä. Taka-ampumossa oli joko 12,7 mm konekivääri tai 20 mm tykki. Pommeja tyyppi saattoi kuljettaa enimmillään tuhannen kilon verran. Rakettien käyttö siipiripustimista laukaistuna oli sekin mahdollista, kuten Il-2:lla.


title: Iljušin Il-10

text: Tšekkoslovakialainen lentokonevalmistaja Avia valmisti tyyppiä mallinimellä "B-33". Se kärsi ilmeisesti laatuongelmista, ainakin vientiin tarkoitettujen koneiden suhteen. Joitain näistä ei hyväksytty operatiiviseen käyttöön.


title: Iljušin Il-10

text: Iljušin Il-10:n Nato-raportointinimi oli "Beast" (suom. "Peto"). B-alkukirjain (bomber) viittasi ilmeisesti pommittajakonetyyppiin, ei maataistelukoneeseen ().


title: Hősök teren metroasema

text: Hősök tere on Budapestin metron linjan 1 asema Pestin puolella Unkarin pääkaupungissa Budapestissa. Se sijaitsee Sankarien aukiolla Budapestin Kaupunginpuiston läheisyydessä. Asema on maanalainen ja se on avattu vuonna 1896. Aiemmin asema on tunnettu myös nimellä Aréna út.


title: Bajza utcan metroasema

text: Bajza utca on Budapestin metron linjan 1 asema Pestin puolella Unkarin pääkaupungissa Budapestissa. Asema on maanalainen ja se on avattu vuonna 1896.


title: Kodály köröndin metroasema

text: Kodály körönd on vuonna 1896 avattu Budapestin metron linjan 1 asema Pestin puolella Unkarin pääkaupungissa Budapestissa. Maanalainen asema sijaitsee Zoltán Kodályn mukaan nimetyn Kodály körönd -aukion alla.


title: Vörösmarty utcan metroasema

text: Vörösmarty utca on Budapestin metron linjan 1 asema Pestin puolella Unkarin pääkaupungissa Budapestissa. Asema on maanalainen ja se on avattu vuonna 1896. Vörösmarty utcan asema ja samanniminen katu, jonka varrella asema sijaitsee, on nimetty runoilija Mihály Vörösmartyn mukaan.


title: Oktogonin metroasema

text: Oktogon on Budapestin metron linjan 1 asema Pestin puolella Unkarin pääkaupungissa Budapestissa. Se sijaitsee kahden suuren puistokadun, Nagykörútin ja Andrássy útin risteyskohdassa, joka tunnetaan nimellä Oktogon. Asema on maanalainen ja se on avattu vuonna 1896.


title: Operan metroasema

text: Opera on Budapestin metron linjan 1 asema Pestin puolella Unkarin pääkaupungissa Budapestissa. Se sijaitsee Unkarin valtionoopperan edustalla Andrássy út -puistokadun varrella. Asema on maanalainen ja se on avattu vuonna 1896.


title: Bajcsy-Zsilinszky útin metroasema

text: Bajcsy-Zsilinszky út on Budapestin metron linjan 1 asema Pestin puolella Unkarin pääkaupungissa Budapestissa. Asema on maanalainen ja se on avattu vuonna 1896. Asema on nimetty unkarilaispoliitikko Endre Bajcsy-Zsilinszkyn mukaan. Aiemmin asema on tunnettu myös nimellä Váczy körút.


title: Deák Ferenc térin metroasema

text: Deák Ferenc tér on Budapestin metron linjojen 1, 2 ja 3 asema Pestin puolella Unkarin pääkaupungissa Budapestissa. Se on metrojärjestelmän ainoa asema, jossa metrolinjojen välillä on vaihtoyhteys. Asema on maanalainen ja se sijaitsee Deák Ferenc tér -aukion alla kaupungin keskustassa. Linjan 1 asema on otettu käyttöön vuonna 1896, linjan 2 vuonna 1970 ja linjan 3 vuonna 1976.


title: Vörösmarty térin metroasema

text: Vörösmarty tér on Budapestin metron linjan 1 eteläinen pääteasema Pestin puolella Unkarin pääkaupungissa Budapestissa. Asema on maanalainen ja se on avattu vuonna 1896. Vörösmarty térin asema ja samanniminen aukio, jonka alla asema sijaitsee, on nimetty runoilija Mihály Vörösmartyn mukaan.


title: Tom Brier

text: Tom Brier (s. lokakuu 1971) on yhdysvaltalainen ragtime-pianisti ja säveltäjä.


title: Tom Brier

text: Tom Brier syntyi lokakuussa 1971 Oakleyssä, Kaliforniassa – Great Central Valleyn maanviljelijäyhteisössä, joka sijaitsee Sacramentosta etelään. Kun Brier oli nelivuotias, hänen vanhempansa ostivat hänelle mekaanisen pianon. Pian nuori Tom harjoitteli itse soittamaan pianorullilta kuuntelemiaan kappaleita. Viisivuotiaana Brier aloitti soittotunnit paikallisen opettajan opastuksella.


title: Tom Brier

text: Lukion jälkeen Brier opiskeli Kalifornian osavaltionyliopistossa Turlockissa pääaineenaan tietotekniikka, ja valmistui kandidaatiksi vuonna 1993. Sen jälkeen hän on toiminut Sacramentossa piirikunnan palveluksessa ohjelmoijana ja suunnittelijana. Työnsä ohessa hän on säveltänyt pianomusiikkia ja esiintynyt monissa musiikkitapahtumissa.


title: Tom Brier

text: Vuonna 1985 Brier herätti Sacramenton ragtimeyhdistyksen puheenjohtajan Larry Applegaten kiinnostuksen. Brier kutsuttiin yhdistyksen tapaamisiin ja hän pääsi esiintymään niissä. Brierin aggressiivisiksi kuvatut tulkinnat ragtimemusiikin klassikoista herättivät yleistä huomiota. Erityisesti hän sai tunnustusta varhaisen ragtime-musiikin eri tyylilajien syvällisestä tuntemuksesta.


title: Tom Brier

text: Brier on esiintynyt pääasiassa Yhdysvaltain länsirannikon ragtimemusiikille omistetuissa musiikkitapahtumissa. Hän esiintyi esimerkiksi ensimmäistä kertaa West Coast Ragtime Festivalilla vuonna 1989. Hän on konsertoinut muun muassa Sedaliassa, Columbiassa Missourin osavaltiossa, Phoenixissa Arizonassa sekä Indianapolisissa.


title: Tom Brier

text: Ensimmäisen ragtime-sävellyksensä "Pine Cone Rag" Brier sävelsi 11-vuotiaana vuonna 1982. Vuoteen 2006 mennessä hän sävelsi yli 150 sävellystä. Sittemmin tuotanto on ylittänyt jo 200 sävellyksen rajan. Niistä noin 100 on ragtime-kappaleita. Brierin tuotanto kattaa monipuolisesti erilaiset ragtime-musiikin alalajit ja niihin läheisesti liittyvät musiikkityylit (mm. klassinen ragtime, stride piano, fox trot ja novelty piano). Hän on myös tehnyt yhteistyötä monien ragtime-säveltäjien (mm. Eric Marchese, Neil Blaze, Gil Lieberknecht ja Kathi Backus) kanssa.


title: Tom Brier

text: Nykyisin Brier tunnetaan monien YouTube-käyttäjien lataamista videoista, joilla hän tulkitsee ensisilmäyksellä muun muassa videopelimusiikkia.


title: Tom Brier

text: Omaisten ilmoittamien tietojen mukaan Brier joutui 6. elokuuta 2016 auto-onnettomuuteen, jossa takaapäin tullut rekka murskasi hänen autonsa työntäen hänet edessä olevaa autoa vasten. Brieriä pidettiin koomassa jonkin aikaa, mutta Brierin omaiset ilmoittivat myöhemmin, että hän reagoi kuulemaansa musiikkiin ja kutitukseen.


title: Tom Brier

text: Tom Brier on julkaissut seitsemän albumia, joista yhden Nan Bostickin kanssa.


title: Näppäläisyys

text: Näppäläisyys oli vanhoillislestadiolaisuudesta Suomessa lähinnä Oulun seudulla Simo Näpän johdolla vuonna 1964 erkaantunut hyvin pieni ryhmä. He ryhtyivät yhteistyöhön vanhoillislestadiolaisista Kajaanin seudulla vuonna 1960 Hanna Rimpiläisen johdolla erkaantuneiden rimpiläisten kanssa, Vaasan seudulla vanhoillislestadiolaisuudesta vuonna 1955 erkaantuneen pirttikyläläisyyden ("pirttikylän eriseura") kanssa, sekä joidenkin vuonna 1950 vanhoillislestadiolaisista lähinnä Torniossa, Haaparannalla ja Rovaniemellä Axel Kaupin johdolla erkaantuneiden kauppilaisten kanssa.


title: Näppäläisyys

text: Näppäläisyys erkani vanhoillislestadiolaisuudesta televisiokiistan takia, sekä siksi että he eivät suostuneet tekemään parannusta "kososlaisesta hengestä".


title: Näppäläisyys

text: Näppäläisten saarnaajia olivat mm oululaiset Simo Näppä ja Niilo Karjalainen sekä kauppilaisiin kuulunut rovaniemeläinen Herman Kouri.


title: Näppäläisyys

text: Näppäläisten erkaantuessa vanhoillislestadiolaisuudesta, vanhoillislestadiolaisista erkani Yrjö Paason johdolla Oulun seudulla myös pieni ryhmä nimeltä paasolaisuus, jotka eivät kuitenkaan ryhtyneet yhteistyöhön näppäläisten kanssa, vaan syyttivät näppäläisiä radion omistamisesta ja lihanvapaudesta.


title: Näppäläisyys

text: Näppäläisyys lakkasi olemasta itsenäinen lestadiolaisuuden suuntaus 1970-luvulla, jolloin se liittyi vanhoillislestadiolaisuudesta 1970-luvulla erkaantuneeseen töröläläisyyteen.


title: Rantalentopallo kesäolympialaisissa 2012 – miesten turnaus

text:
Lontoon olympiakisojen 2012 miesten rantalentopalloturnauksessa pelasi 24 paria, jotka selvisivät kisoihin rankingsijoitustensa tai karsintojen perusteella. Alkuottelut pelattiin kuudessa neljän joukkueen lohkossa. Lohkojen kaksi parasta sekä kolmanneksi sijoittuneista kaksi parasta etenevät suoraan pudotuspeleihin. Jäljelle jääneet lohkokolmoset, 4 joukkuetta, pelasivat play off -ottelut kahdesta paikasta 16 parhaan joukkoon.
Olympiakultaa voittivat Saksan Julius Brink ja Jonas Reckermann.


title: Florian Wörner

text: Florian Wörner (s. 5. helmikuuta 1970 Garmisch-Partenkirchen) on saksalainen roomalaiskatolinen piispa. Hänet vihittiin papiksi Augsburgin hiippakuntaan 4. toukokuuta 1997 ja nimitettiin sen vihkipiispaksi sekä Hierpinianan titulaaripiispaksi 5. kesäkuuta 2012. Piispaksi konsekroinnin suoritti 28. heinäkuuta Konrad Zdarsa, jota avustivat Anton Losinger ja Josef Grünwald.


title: Florian Wörner

text: Wörner on myös toiminut Jugend 2000 -nuorisojärjestössä.


title: Engelbert Siebler

text: Engelbert Siebler (s. 29. toukokuuta 1937 München) on saksalainen roomalaiskatolinen piispa. Hänet vihittiin papiksi München und Freisingin arkkihiippakuntaan 29. kesäkuuta 1963 ja nimitettiin sen vihkipiispaksi sekä Telan titulaaripiispaksi 27. helmikuuta 1986. Piispaksi vihkiminen seurasi 20. huhtikuuta. Pääkonsekraattorina toimi Friedrich Wetter, jota avustivat Ernst Tewes ja Mathias Dionys Albert Paul Defregger.


title: Engelbert Siebler

text: Siebler toimi München und Freisingin vihkipiispana, kunnes jäi eläkkeelle 31. heinäkuuta 2012.


title: Engelbert Siebler

text: Sieblerille on myönnetty Bundesverdienstkreuz ensimmäisessä luokassa (2003), ja vuonna 2008 hänet otettiin Bayerischer Verdienstordeniin.


title: Metropolitan Community Church

text: Metropolitan Community Church (MCC) on maailman ensimmäinen seksuaali- ja sukupuolivähemmistöille suunnattu kirkollinen ryhmä. Se aloitti toimintansa Kaliforniassa syksyllä 1968. Sen perustaja Troy D. Perry oli aiemmin ollut helluntailainen pastori, mutta hänen uransa oli päättynyt 1960-luvun alussa homoseksuaalisuuden johdosta.


title: Metropolitan Community Church

text: Kirkkokunnan toiminta on laajentunut eri puolille maailmaa. Kirkko on toiminut samaa sukupuolta olevien avioliittojen tunnustamisen puolesta. Muut opit ovat kuitenkin enimmäkseen lähellä perinteistä kristinuskoa. Vuonna 1991 Metropolitan Community Church sai tarkkailijajäsenen aseman Kirkkojen maailmanneuvostossa.


title: Lee Hoiby

text: Lee Henry Hoiby (17. helmikuuta 1926 Madison, Wisconsin – 28. maaliskuuta 2011 Bronx, New York) oli yhdysvaltalainen säveltäjä. Hän sai opetusta muiden muassa Menottilta. Hän hylkäsi atonaaliset, minimalistiset ja postmodernit tyylit ja sijoitti itsensä ennemmin Barberin, Straussin, Mahlerin sekä varsinkin Schubertin perinteiden jatkajaksi. Vuonna 1964 Hoibyn ooppera "Natalia Petrovna" kantaesitettiin New York City Operassa; Harold C. Schonberg määritteli säveltäjän tyylin "yksinkertaiseksi, romanttiseksi, perinteiseksi ja kosmopoliittiseksi" ja lisäsi, että suuri osa teoksesta olisi voinut olla sata vuotta aiemmin sävellettyä. Hoibyn tuotantoon kuuluu myös useita muita oopperoita.


title: Lee Hoiby

text: Hoiby sävelsi myös teoksia soolopianolle, kamarikokoonpanoille ja orkesterille, mutta varsinkin hän sai arvostusta vokaalimusiikistaan. Hän sävelsi yli sata laulua.


title: Lee Hoiby

text: Hoiby oli homoseksuaali, ja hänellä oli kumppani, Mark Shulgasser. Säveltäjä kuoli 85-vuotiaana melanoomaan.


title: Hanhisuon rautatieasema

text: Hanhisuon rautatieasema (lyh. Hns) oli laiturivaihdetasoinen liikennepaikka Urjalassa noin 23 km Toijalasta, Toijalan ja Turun välisellä rataosalla. Siellä on ollut Hanhisuo Oy:n polttoturve- ja turvepehkutehdas. Liikennepaikka sijaitsi Urjalan kunnassa Hanhisuon kulmakunnalla.


title: Hanhisuon rautatieasema

text: Vuonna 1931 avattu Hanhisuon pysäkki sijoitettiin alkujaan tiettömän taipaleen taakse. Hanhisuolta nostettiin turvetta, joka kuljetettiin asemalle kapearaiteista turverataa pitkin. Radalla oli koekäytössä veturi, mutta pääosa kuljetuksista hoidettiin hevosvetoisesti. Turverata poistettiin käytöstä 1960-luvulla. Turvetehtaan toiminta-aikana liikennepaikka korotettiin pysäkiksi, mutta vuonna 1940 se alennettiin laiturivaihteeksi ja vuonna 1967 miehittämättömäksi seisakevaihteeksi. Tavaraliikenne lopetettiin vuonna 1976 ja henkilöliikenne vuonna 1983. Liikennepaikka lakkautettiin vuonna 1984 ja asemarakennus purettiin vuonna 1987.


title: Michaels

text: Michaels on muun muassa seuraavien henkilöiden sukunimi:


title: Gerda

text: Gerda on naisen etunimi, jolla on kaksi alkuperää. Saksassa ja Alankomaissa se on Gerhard-nimen lyhentymänä syntyneen Gerd-nimen naispuolinen vastine, kun taas Pohjoismaissa se on latinalaistettu muoto nimestä Gerd, joka johtuu aitausta tarkoittavasta sanasta "garðr" ja oli muinaispohjoismaisen hedelmällisyyden jumalattaren, Freyrin puolison nimi.


title: Gerda

text: Suomessa nimi Gerda on vuoden 2009 loppuun mennessä annettu 1628 henkilölle. Nimeä ei ole suomenkielisessä kalenterissa, mutta suomenruotsalaisen kalenterin mukaan Gerdan nimipäivä on 1. elokuuta.


title: Gerda

text: Nimi Gerda on annettu myös asteroidille 122 Gerda.


title: 122 Gerda

text:
122 Gerda on Marsin ja Jupiterin väliseen pääasteroidivyöhykkeeseen
kuuluva pikkuplaneetta eli päävyöhykkeen asteroidi. Sen löysivät Christian Heinrich ja Friedrich Peters vuonna 1872. Pikkuplaneetta sai nimensä muinaisskandinaavisen mytologian Gerda-jumalattaren mukaan. Asteroidi kiertää Aurinkoa päävyöhykkeen ulko-osissa. Gerdan läpimitta on 81,7 kilometriä ja pyörähdysaika noin 10,69 tuntia.


title: Häränkieli

text: Häränkieli ("Fistulina hepatica") on yksivuotinen suuri kääpä. Se on kielen muotoinen, tuoreena pehmeä ja limaiselta yläpinnalta tummanpunaisen värinen. Laji on uhanalaisuusluokitukseltaan silmälläpidettävä (NT).


title: Häränkieli

text: Häränkielen on yksivuotinen, pileaattinen tammen loiskääpä jonka yläpinta on verenpunainen, vanhemmiten maksanruskea. Lakki on 10-20 cm leveä säteen suunnassa, maksan, kielen tai viuhkan muotoinen, limapintainen, poutasäällä tahmea. Alapinta tasainen jossa pillistö kellanruskea, ja ne muuttuvat kosketuksesta ruskeiksi. Pillit ovat pyöreitä, erillisiä putkia jotka irtoavat helposti toisistaan, 2-3 millimetrillä. Malto on verenpunaista josta puristettaessa tihkuu punaista nestettä, voi olla tyvestä jopa 5 cm paksua. Ei tuoksu erityisesti ja maku on hieman hapan.


title: Häränkieli

text: Häränkieli kasvaa suurien vanhojen tammien alaosissa ja maapuissa, mutta maapuissa harvemmin, niin kuin myös vierasperäisissä puissa. Sitä tavataan harvoin yli 4 metrin korkeudesta. Nämä metsät ovat lauhkeita lehtimetsiä joita on vain eteläisimmässä Suomessa.


title: Sädekalat

text: Sädekalat ("Telmatherinidae") on hopeakylkikaloihin kuuluva heimo. Heimon lajit esiintyvät ainoastaan Indonesiassa. Eräitä sädekalalajeja pidetään akvaarioissa.


title: Sädekalat

text: Sädekalojen heimoon kuuluu 5 sukua ja 17 lajia, muun muassa keltasädekala ("Telmatherina celebensis"), purjesädekala ("Kalyptatherina helodes"), rusosädekala ("Tominanga sanguicauda") ja sädekala ("Marosatherina ladigesi"). Ne ovat läheistä sukua revontulikaloille ("Melanotaeniidae") ja sinisilmille ("Pseudomugilidae") ja ne luetaan toisinaan kuuluvaksi samaan heimoon näiden kanssa alaheimona "Telmatherininae". Sädekalat ovat pienikokoisia kaloja, joiden tunnusomaisin piirre on korkea etumainen selkäevä. Sädekalalajeilla tavataan sukupuolidimorfiaa ja koiraat ovat tyypillisesti värikkäämpiä kuin naaraat.


title: Sädekalat

text: Sädekalalajeja tavataan Indonesiassa Sulawesin saarelta ja Uuden-Guinean lähellä olevilta Misool- ja Batanta-saarilta. Yhtä lukuun ottamatta kaikki lajit elävät Sulawesin Malilijärvillä. Uusiguinealainen laji elää puroissa ja joissa.


title: Travis Ehrhardt

text: Travis Ehrhardt (s. 12. huhtikuuta 1989 Calgary, Alberta, Kanada) on kanadalais-brittiläinen jääkiekkopuolustaja, joka pelaa AHL-joukkue Utica Cometsissa. Hänen vahvuuksiinsa kuuluu puolustusvarmuus ja kiekon liikuttaminen. Ehrhardt ei ole kuitenkaan kovin isokokoinen puolustaja eikä ole tehnyt kovin paljon pisteitä ammattilaistasolla.


title: Travis Ehrhardt

text: WHL-joukkue Moose Jaw Warriors varasi Ehrhardtin 18. pelaajana vuonna 2004. Hän pelasi siellä kaksi ottelua kaudella 2004–2005, mutta suurimmaksi osaksi kausi eteni Ehrhardtin alaiän vuoksi vielä AMHL-joukkue Calgary Northstarsissa. Kausi oli 2005–2006 oli Ehrhardtille WHL:n tulokaskausi ja se toi 45 runkosarjaottelussa tehot 1+10=11 sekä 18 playoff-ottelussa kaksi syöttöpistettä. Kaudella 2006–2007 hän oli Warriorsin tehokkain puolustaja 29 syöttöpisteellään. Kesken kauden 2007–2008 Ehrhardt kaupattiin Portland Winterhawksiin. Tästä ja hänen pelipaikastaan huolimatta hän oli tehoilla 7+22=29 joukkueen paras syöttäjä Tyler Swystunin kanssa, jonka jälkeen Ehrhardt oli myös Winterhawksin toiseksi paras pistemies.


title: Travis Ehrhardt

text: Viimeisellä WHL-kaudellaan 2008–2009 Ehrhardt oli Winterhawksin tehokkain puolustaja tehoilla 9+28=37. Hän oli myös joukkueen toiseksi paras syöttäjä ja neljänneksi paras pistemies. Keväällä 2009 Ehrhardt kävi try-outilla AHL-joukkue Manitoba Moosessa, jossa hän pelasi kolme ottelua. Heinäkuussa 2009 Ehrhardt teki kolmivuotisen tulokassopimuksen Detroit Red Wingsin kanssa. Hän pelasi kaikki kolme sopimuskauttaan AHL-joukkue Grand Rapids Griffinsissä, mutta pelasi ensimmäisellä kaudellaan 2009–2010 myös kolme ottelua ECHL-joukkue Toledo Walleyessa.


title: Travis Ehrhardt

text: Elokuussa 2012 Ehrhardt teki vuoden mittaisen ja runkosarjan alkuun asti kestäväneen try-outin sisältävän sopimuksen SM-liigajoukkue Turun Palloseuran kanssa. Hän päätyi joukkueeseen myös Detroit Red Wingsin kykyjenetsijänä toimineen pelaajakoordinaattori Ari Vuoren kautta ja sai sen päätteeksi jatkaa joukkueessa. Jo marraskuussa Ehrhardt joutui kuitenkin olkapäävamman takia sivuun loppukaudeksi 2012–2013. Hän pelasi ennen tätä SM-liigassa 17 runkosarjaottelua jääden niissä ilman tehopisteitä.


title: Travis Ehrhardt

text: Syyskuussa 2013 Ehrhardt liittyi AHL-joukkue St. John's IceCapsin harjoitusleirille. Hän jatkoi joukkueessa ammattilaistry-out -sopimuksella ja pelasi kahdeksan runkosarjaottelua, kunnes Ehrhardt jäi joulukuussa vaille jatkosopimusta. Muutamaa päivää myöhemmin hän siirtyi loppukauden 2013–2014 kattaneella sopimuksella Norjan GET-ligaenin Stavanger Oilersiin. Ehrhardt voitti kauden päätteeksi Norjan-mestaruuden. Hän edusti Oilersia kauden aikana myös Continental Cupissa, joka päättyi myös voittoon. Kauden 2014–2015 Ehrhardt aloitti jälleen try-outilla AHL:ssä, tällä kertaa Utica Cometsin paidassa. Hän sai marraskuussa 2014 joukkueeseen loppukauden kattaneen sopimuksen. Ehrhardt eteni Cometsin kanssa aina Calder Cup -finaaleihin saakka, mutta mestaruuden vei kuitenkin Manchester Monarchs otteluvoitoin 4–1.


title: Travis Ehrhardt

text: Ehrhardt edusti Kanadan A-maajoukkuetta Spengler Cupissa vuonna 2013. Hän edusti myös Canada Pacificin joukkuetta World U-17 Hockey Challengessa vuonna 2006.


title: Travis Ehrhardt

text: Ehrhardtin pikkuveli Dallas pelaa EIHL-joukkue Manchester Stormissa.


title: Majorette

text: Majorette on ranskalainen lelutuottaja, joka valmistaa pääosin isia painevalettuja autoja. Majoretten pääkonttori sijaitsee Lyonissa.


title: Majorette

text: Majoretten perusti Emile Véron vuonna 1961 - jolloin se nimettiin Noreviksi. Ensin yritys kuitenkin valmisti junia Rail-Route-nimeä kantavalle junasarjalle ja vasta vuonna 1964 Norev valmisti ensimmäiset leluautonsa. Vuonna 1967 yrityksen nimi muutettiin Majoretteksi. Majorettesta tuli Ranskan tärkein Matchbox-kokoisten leluautojen valmistaja. Yhtiö on yleensä keskittynyt tekemään ranskalaisten ja eurooppalaisten autojen malleja. Majoretelle kuuluu myös muiden lisenssien alaisia malleja kuten General Motors, Ford ja Chrysler. Japanilaiset Nissan ja Toyota ovat myös edustettuina.


title: Majorette

text: Vuoden 1980 lopulla Majorette osti 1:43 mittakaavan kokoisten autojen valmistajan, Solidon. Majorette ja Solido ovat nykyään osa Simba-Dickie Groupia.


title: Reincarnated

text: Reincarnated on Snoop Lionin albumi, joka on tyyliltään reggae-musiikkia. Levyltä julkaistiin single ”La La La” 20. heinäkuuta 2012.


title: RPT Docu

text:
RPT Docu Oy on rakennusalan ja kiinteistöjen tietopalveluihin ja kustannustoimintaan erikoistunut yritys, joka on perustettu vuonna 1975. Yritys teki yrityskaupan 1.6.2016 hankkimalla Suomen Media-kamari Oy:n osakekannan. RPT Docu Oy kuuluu pohjoismaiseen DOCUnordic yhtiöön.Yrityksen kotisivut: http://www.rpt.fi ja
Kauppalehti: http://www.kauppalehti.fi/yritykset/yritys/rpt+docu+oy/07273239


RPT Docu


title: Pöytätennis kesäolympialaisissa 2012 – naisten kaksinpeli

text: Pöytätenniksen naisten kaksinpeli Lontoon kesäolympialaisissa 2012 alkoi 28. heinäkuuta ja finaali pelataan 1. elokuuta 2012.


text: PVM: 31. heinäkuuta 2012 Klo: 12:00


text: PVM: 31. heinäkuuta 2012 Klo: 10:00


text: PVM: 31. heinäkuuta 2012 Klo: 11:00


text: PVM: 31. heinäkuuta 2012 Klo: 13:00


text: PVM: 31. heinäkuuta 2012 Klo: 16:00


text: PVM: 31. heinäkuuta 2012 Klo: 17:00


text: PVM: 1. elokuuta 2012 Klo: 14:30


text: PVM: 1. elokuuta 2012 Klo: 15:30


title: Kanembut

text: Kanembut ovat kanurin lähisukukieltä kanembua puhuva kansa Tšadissa, Nigeriassa ja Nigerissä. He asuvat etupäässä Tšadjärven pohjoisrannalla sekä Maon kaupungin ympäristössä. Kanembuja arvioidaan olevan yli 300 000 tai noin 630 000 henkeä.


title: Kanembut

text: Kanembujen esi-isät muodostivat keskiaikaisen Kanemin valtion. Kansan pääelinkeinot ovat maanviljely sekä osin paimentolaisuuteen perustuva karjanhoito. Tšadjärvellä harjoitetaan myös kalastusta. Kulttuuriltaan kanembut ovat lähellä kanureita ja tubuja. Uskonnoltaan he ovat sunnalaisia muslimeja.


title: Mangat

text: Mangat ovat kanurin kielen murretta puhuva kansanryhmä Nigerissä, Nigeriassa ja Tšadissa. He asuvat Zinderin itä- ja Gourén pohjoispuolella Nigerissä sekä Zungurin seudulla Nigerian Bauchin osavaltiossa. Mangoja arvioidaan olevan lähes 200 000 tai noin 600 000 henkeä.


title: Mangat

text: Kulttuuriltaan ja identiteetiltään mangat ovat lähellä kanureja. Historiallisesti he ovat kuuluneet fulbejen alaisuuteen. Kansan elinkeinoja ovat karjanhoito ja maanviljely. Uskonnoltaan mangat ovat muslimeja.


title: Vartan Achkarian

text: Vartan Achkarian (22. tammikuuta 1936 – 28. heinäkuuta 2012) oli libanonilainen armenialaiskatolinen piispa. Hänet vihittiin Congregazione Mechitarista di Venezian papiksi 22. tammikuuta 1961 ja nimitettiin Cilician patriarkaatin kuuriapiispaksi sekä Tokat degli Armenin titulaaripiispaksi ja Beirutin vihkipiispaksi 28. syyskuuta 1987. Piispaksi konsekroinnin suoritti 17. tammikuuta 1988 Jean Pierre XVIII Kasparian, jota avustivat Krikor Ayvazian ja André Bedoglouyan.


title: Vartan Achkarian

text: Achkarian erosi Cilician kuuriapiispan tehtävistä vuonna 2002. Beirutin vihkipiispana hän toimi, kunnes jäi eläkkeelle 11. kesäkuuta 2011.


title: Musiikkivuosi 2006

text: Musiikkivuosi 2006 käsittelee vuoden 2006 tärkeitä musiikkitapahtumia, uutisia ja julkistuksia.


Viestijuoksun Suomen-mestaruuskilpailut 1911 olivat toiset viestijuoksun Suomen-mestaruuskilpailut. Kilpailut käytiin Helsingissä 17.–18. heinäkuuta 1911 HKV:n järjestäminä.


title: Macina (Mali)

text: Macina (myös "Ké Macina") on maalaiskunta, sen keskuskylä sekä Macinan piirin hallinnollinen keskus Ségoun alueella Malissa. Se sijaitsee Nigerjoen varrella 140 kilometriä Ségousta koilliseen. Kunnassa on 36 200 asukasta (vuonna 2009)


title: Macina (Mali)

text: Macinan kunta rajoittuu pohjoisessa Macinan piirin Monimpebougoun, lännessä Kokry centren ja Kolongon, idässä Souleyen ja Saloban, etelässä Ségoun piirin Kamiandougoun ja koillisessa Moptin alueen Ténenkoun piirin Diafarabén kuntiin. Seutu kuuluu Sahelin vyöhykkeeseen. Pinnanmuodostukseltaan se on etupäässä jokivarren tasankoa.


title: Macina (Mali)

text: Kuntaan kuuluu 22 kylää, joista yli puolet sijaitsee Nigerin varrella. Asukkaat ovat bambaroita, markoja, bozoja, somonoja, fulbeja ja diawandoja.


title: Macina (Mali)

text: Tärkeimmät liikenneväylät ovat Nigerjoki sekä Macinan kautta kulkeva Ségoun ja Moptin välinen maantie. Seudun pääelinkeinot ovat maanviljely (bambarat ja markat), kalastus (bozot ja somonot) sekä karjanhoito (fulbet ja diawandot). Tärkein viljelykasvi on riisi. Lisäksi harjoitetaan keräilyä, käsityöammatteja ja kaupankäyntiä.


title: Macina (Mali)

text: Kunnassa on kuusi alakoulua, yksi yläkoulu ja kaksi koraanikoulua. Terveyspalveluihin kuuluu poliklinikka ja kaksi terveyskeskusta.


title: Macina (Mali)

text: Macina oli myös alueella 1400–1800-luvuilla sijainnut fulbevaltio, mutta se lienee saanut nimensä paikasta Ténenkoun Kékén kylän lähellä.


title: Af Heurlin

text: Af Heurlin [a:v hör'li:n] on suomalainen aatelissuku, joka on ruotsalaisperäisen Heurlinin suvun haara. Heurlinin suvun juuret ovat Ruotsin Smålandissa. Kantaisä Nils Knuutinpoika oli talollinen Bergan pitäjän Hördan kylässä. Sukunimeä käytti ensimmäisenä hänen pojanpoikansa, Vetlandan kirkkoherra Gunnar Heurlinus (1648–1698). Hänen poikansa kapteeniluutnantti Samuel Heurlin siirtyi Suomeen ja kuoli Hattujen sodan Lappeenrannan taistelussa 1741. Kaksi hänen pojanpoikaansa aateloitiin 1800-luvun alkupuolella nimellä "af Heurlin": valtioneuvos Anders Johan Heurlin vuonna 1830 ja hänen veljensä valtioneuvos Carl Edvard Heurlin vuonna 1840. Molempien suvut merkittiin Suomen ritarihuoneelle aatelisena sukuna numero 191. Carl Edvard af Heurlinilla ei kuitenkaan ollut poikia, joten aatelissuvun myöhemmät jäsenet ovat kaikki Anders Johan af Heurlinin jälkeläisiä. Eräs suvun haara on omistanut 1800-luvulta alkaen Kuitian kartanon Paraisilla.


title: Game of Thrones (2. tuotantokausi)

text: Yhdysvaltalaisen televisiosarjan "Game of Thronesin" toinen tuotantokausi alkoi Yhdysvalloissa HBO-kanavalla 1. huhtikuuta 2012 ja päättyi 3. kesäkuuta 2012. Kausi sisältää ensimmäisen tuotantokauden tavoin kymmenen 60 minuutin pituista jaksoa. Kausi perustuu George R. R. Martinin "Tulen ja jään laulu" -kirjasarjan toiseen teokseen "Kuninkaiden koitos".


title: Game of Thrones (2. tuotantokausi)

text: HBO tilasi sarjan toisen tuotantokauden 19. huhtikuuta 2011, kaksi päivää ensimmäisen kauden alettua. Sarjan toinen tuotantokausi sai budjettiinsa 15 prosentin korotuksen ensimmäiseen kauteen verrattuna, sen sisältäessä tärkeän suurieleisen taistelukohtauksen.


title: Game of Thrones (2. tuotantokausi)

text:
Kauden kuvaukset kestivät yhteensä 106 päivää. Suurimman osan ajasta sarjaa kuvasi kaksi kuvausryhmää eri sjainneissa.
Toista kautta varten kuvaukset siirrettiin Maltalta Dubrovnikiin, Kroatiaan, jossa kuvattiin Kuninkaansataman ja muita kohtauksia. Kohtaukset jotka sijoittuivat Muurista pohjoiseen kuvattiin Islannissa Vatnajökull-jäätiköllä marraskuussa 2011. Muita kohtauksia kuvattiin mm. Pohjois-Irlannissa sijaitsevilla studioilla.


title: Game of Thrones (2. tuotantokausi)

text: Toisen tuotantokauden näyttelijävalinnat aloitettiin toukokuussa 2011.


title: Game of Thrones (2. tuotantokausi)

text: Roolistaan Emmyn ja Golden Globen voittanut Peter Dinklage jatkaa Tyrion Lannisterina, joka toimii nyt Kuninkaan Kourana isänsä Tywinin (Charles Dance) sijasta. Lena Headey jatkaa Tyrionin siskon Cersein roolissa, joka on Seitsemän kuningaskunnan hallitseva kuningatar. Nikolaj Coster-Waldau esittää Cersein kaksoisveljeä Jaime Lannisteria, joka on pohjoisen kuninkaan Robb Starkin (Richard Madden) vankina Vuolasvirroilla. Michelle Fairley näyttelee Robbin äitiä Catelyn Starkia. Emilia Clarke näyttelee Daenerys Targaryenia, joka saapuu Qarthiin lohikäärmeineen. Iain Glen on Daenerysin mukana kulkeva Jorah Mormont. Petyr Baelishin roolissa esiintyy Aidan Gillen. Kit Harington näyttelee Jon Nietosta, joka on lähtenyt Yövartion kanssa etsimään setäänsä Muurin pohjoispuolelta. Isaac Hempstead-Wright esittää Bran Starkia, joka johtaa Talvivaaraa Robbin ollessa sodassa. Hänen siskoaan Arya Starkia esittää Maisie Williams. Sophie Turner näyttelee Sansa Starkia, joka on kihlattu kuningas Joffreylle (Jack Gleeson). Joffreyn henkivartijaa Sandor Cleganea näyttelee Rory McCann. Alfie Allen esittää Theon Greyjoyta, jonka Robb lähettää kotiinsa Rautasaarille.


title: Game of Thrones (2. tuotantokausi)

text: Uusia päähahmoja sarjassa ovat Stephen Dillanen esittämä Stannis Baratheon, joka julistaa itsensä kuninkaaksi; Liam Cunningham esittää hänen neuvonantajaansa Davos Merenvertoa. Carice van Houten näyttelee Stannisin mukana matkaavaa Melisandrea. John Bradley esittää pelkurimaista Yövartion jäsentä Samwell Tarlya ja James Cosmo Yövartion ylikomentajaa Jeor Mormontia. Natalie Dormer näyttelee Renlyn uutta vaimoa Margaery Tyrelliä. Jerome Flynn esittää Kuninkaansataman kaupunginkaartin uutta komentajaa Bronnia. Conleth Hill esittää eunukki-Varysta ja Sibel Kekilli Tyrionin rakastajaa Shaeta.


title: Game of Thrones (2. tuotantokausi)

text: Martinin teoksien suuren henkilömäärän vuoksi, sarjan tuottajien täytyi täyttää monta pientä roolia - Martin arvioi sarjan toisen tuotantokauden olevan televisiohistorian suurin."Game of Thronesin" toinen tuotantokausi toi sarjalle kolme TCA-ehdokkuutta, joista se voitti "Vuoden televisio-ohjelman" palkinnon. Peter Dinklage oli ehdolla kategoriaan "Henkilökohtainen saavutus draamasarjassa", mutta hävisi palkinnon "Homelandin" Claire Danesille. Sarja oli myös ehdolla kategoriaan "Merkittävä saavutus draamassa", jonka voiton vei lopulta "Breaking Bad". Sarja on ehdolla 12 Primetime Emmy -palkintoon vuonna 2012. Emmy-ehdokkuuksiin lukeutuvat Peter Dinklagen "Paras miessivuosa draamasarjassa" ja "Parhaan draamasarjan" palkinto. Muita Emmy-ehdokkuuksia sarja sai muun muassa puvustuksesta ja meikistä.


title: Espoon kaupunkirata

text: Espoon kaupunkirata on suunnitteilla oleva rautatiehanke, joka toteutuessaan jatkaisi nykyistä neliraiteista rantaradan osuutta Leppävaarasta Espoon keskukseen tai Kauklahteen. Rata olisi siis suoraa jatkoa vuonna 2001 valmistuneelle Leppävaaran kaupunkiradalle. Suunnitellun rataosuuden pituus on noin 14 kilometriä ja se kulkee Espoon ja Kauniaisten alueella nykyisen rantaradan linjauksen mukaisesti. Tällä hetkellä rataosuus Leppävaara–Kauklahti on kaksiraiteinen. Liikennevirasto aloitti ratasuunnitelman laatimisen osuudesta syksyllä 2012 ja se valmistui vuonna 2014. Hankkeen rakentamisajankohta on kuitenkin edelleen avoin eikä lopullista päätöstä ole tehty. Päätökset Pisara-radasta vaikuttavat osaltaan aikataulutukseen.


title: Espoon kaupunkirata

text: Kaupunkiradan jatkamista Leppävaarasta eteenpäin on suunniteltu jo yli vuosikymmenen ajan. Leppävaaran kaupunkiradan valmistuttua laadittiin vuonna 2003 hankearviointi ja yleissuunnitelma kaupunkirataosuudelle Espoon keskukseen asti. Kauklahden seudun kehittymisen seurauksena suunnitelmaa laajennettiin 2010 yleissuunnitelmalla rataosuudelle Espoon keskuksesta edelleen Kauklahteen. Kauklahteen päättyvä kaupunkirata ei kuitenkaan ylitä yhdyskuntataloudellista kannattavuusrajaa.


title: Espoon kaupunkirata

text: Hankkeen taustalla on rantaradan jatkuvasti kasvava matkustajamäärä. Junavuorojen lisääminen ei olemassa olevalla rataverkolla enää käytännössä onnistu ja nykyinenkin liikennemäärä vaikuttaa jo negatiivisesti radan junien täsmällisyyteen. Oman haasteensa aiheuttaa myös Helsingin ja Turun välisen vilkkaan kaukojunaliikenteen ja lähiliikenteen nopeuserot radalla.


title: Espoon kaupunkirata

text: Kaupunkiradan valmistuttua voidaan lähiliikenteen vuoroväliä lyhentää tuntuvasti lakkauttamalla nykyinen A-juna ja korvaamalla se kaupunkiradalla kulkevalla E-junalla, joka tulisi ruuhkatunteina pysähtymään 6 kertaa tunnissa kaikilla Helsingin ja Kauklahden välisillä asemilla. Vuorotiheys Kirkkonummelle jatkavalla ja ennen Espoota vain Pasilassa, Huopalahdessa, Leppävaarassa sekä Kauniaisissa pysähtyvällä U-junalla olisi 3 vuoroa tunnissa.


title: Espoon kaupunkirata

text: Mikäli rata päätetään rakentaa ainoastaan Espooseen asti, ei nykyistä U-junan vuorotiheyttä voida nostaa nykyisestä kahdesta tunnittaisesta vuorosta kolmeen.


title: Espoon kaupunkirata

text: Matka-aika Kirkkonummelta, Kauklahdesta, Espoon keskuksesta ja Kauniaisista Helsinkiin lyhenee radan valmistuttua ja U-junan pysähdysten vähenemisen myötä parhaimmillaan yli 6 minuuttia. Väliasemilla matka-aika pitenee jossain määrin, mutta tihentynyt ja säännöllisempi vuoroväli kompensoi sitä. Kaikkiaan kaupunkiradan vaikutus palvelutasoon väliasemilla olisi vähäinen, mutta tärkeämmillä asemilla palvelutaso paranisi huomattavasti. Yleisesti rantaradan lähiliikenteen täsmällisyyden odotetaan paranevan huomattavasti radan myötä. Seudullisen bussiliikenteen tarjontaa korvattaneen liityntälinjoilla, mikä saattaa pidentää matka-aikoja pohjoisemmasta Espoosta Helsinkiin.


title: Espoon kaupunkirata

text: Yleissuunnitelman mukaisesti Kilon ja Tuomarilan välillä kaikki asemat uudistetaan. Myös Kauklahden asemaa uudistetaan. Espoon ja Leppävaaran asemien osalta suurempiin uudistuksiin ei kaupunkiradan vuoksi ole tarvetta. Kauniaisten asema muuttuu eniten; sen paikka siirtyy hieman lännemmäksi ja siitä tulee neliraiteinen Leppävaaran aseman tapaan. Myös muita liikennejärjestelyjä ja liityntäpysäköintiä kaikkien uudistettavien asemien osalta kehitetään.


title: Mahesh Babu

text: Mahesh Babu (; s. 9. elokuuta 1975 Madras, Tamil Nadu, Intia) on intialainen näyttelijä, joka tunnetaan parhaiten telugunkielisistä elokuvistaan. Hänen ensimmäinen elokuvansa oli vuoden 1979 "Needa", jossa hän näytteli vasta neljävuotiaana. Hänen ensimmäinen pääosaroolinsa nähtiin vuonna 1999 elokuvassa "Raja Kumarudu", josta hänelle myönnettiin parhaan miestulokkaan Nandi Awards -palkinto. 2000-luvulla hän esiintyi muutamissa hyvin menestyneissä elokuvissa, minkä vuoksi hänestä on tullut yksi telugunkielisen elokuvateollisuuden suosituimmista näyttelijöistä.


title: Mahesh Babu

text: Mahesh Babu on saavuttanut näyttelysuorituksillaan useita elokuva-alan palkintoja, mukaan lukien Filmfare Awards South -palkintoja ja Nandi Awards -palkintoja.


title: Matt Schaub

text: Matthew Rutledge "Matt" Schaub (s. 25. kesäkuuta 1981 Pittsburgh, Pennsylvania) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän pelaa tällä hetkellä NFL-liigan Houston Texansissa. Ammattilaisurallaan Schaub on edustanut lisäksi Atlanta Falconsia.


title: Matt Schaub

text: Atlanta Falcons varasi Virginian yliopiston joukkueessa yliopistojalkapalloa pelanneen Schaub vuoden 2004 NFL:n varaustilaisuudessa, tilaisuuden kuudennella kierroksella. Hän pelasi Falconsissa kolmen kauden ajan tähtipelinrakentaja Michael Vickin varamiehenä. Houston Texans hankki Schaubin aloittajakseen ennen kautta 2007, annettuaan sitä ennen kenkää edelliselle ykköselleen David Carrille.


title: Matt Schaub

text: Schaub on toiminut Houstoniin saapumisensa jälkeen joukkueen ykköspelinrakentajana, lukuun ottamatta loukkaantumisten takia sivuun jääneitä otteluita.


title: Krikor Ayvazian

text: Krikor Ayvazian (27. kesäkuuta 1912 – 21. tammikuuta 1997) oli syyrialainen armenialaiskatolinen piispa. Hänet vihittiin papiksi 6. syyskuuta 1936 ja nimitettiin Kamichlién eparkian johtoon 6. joulukuuta 1972. Piispaksi konsekroinnin suoritti 25. helmikuuta 1973 Ignace Pierre XVI Batanian, jota avustivat Georges Layek ja Raphaël Bayan.


title: Krikor Ayvazian

text: Ayvazian jäi eläkkeelle 18. marraskuuta 1988 ja sai 23. marraskuuta nimityksen Marasc degli Armenin titulaaripiispaksi.


title: Dick Irvin

text: Dick Irvin (19. heinäkuuta 1892 – 15. toukokuuta 1957) oli kanadalainen, yksi aikansa arvostetuimmista jääkiekkoilijoista ja myöhemmin valmentaja National Hockey Leaguessa.


title: Dick Irvin

text: Hän hävisi NHL:n finaaleissa ennätykselliset 12 kertaa valmentajana (1931 Chicagossa, 1933, 1935, 1936, 1938, 1939 ja 1940 Torontossa sekä 1947, 1951, 1952, 1954 ja 1955 Montrealissa)


title: Joseph Arnaouti

text: Joseph Arnaouti (s. 2. toukokuuta 1936 Aleppo) on syyrialainen armenialaiskatolinen piispa. Hänet vihittiin Institut du Clergé Patriarcal de Bzommarin papiksi 5. huhtikuuta 1969 ja nimitettiin Kamichlién eparkian johtoon 21. elokuuta 1989. Piispaksi vihkiminen seurasi 18. maaliskuuta 1990. Pääkonsekraattorina toimi Jean Pierre XVIII Kasparian, jota avustivat André Bedoglouyan ja Krikor Ayvazian.


title: Joseph Arnaouti

text: Arnaouti erosi Kamichlién piispan tehtävistä 10. huhtikuuta 1992. Hän sai 24. toukokuuta 1994 nimityksen San Gregorio de Narek en Buenos Airesin eparkian vihkipiispaksi Argentiinaan ja sitten vuonna 1997 Damasin patriarkaaliseksi eksarkaatiksi Syyriaan. Lisäksi hän sai vuonna 1997 nimityksen Cilician kuuriapiispaksi, jonka tehtävistä hän kuitenkin erosi vuonna 1999.


title: Vartán Waldir Boghossian

text: Vartán Waldir Boghossian (s. 27. helmikuuta 1940 Penápolis) on brasilialainen armenialaiskatolinen piispa. Hänet vihittiin salesiaanien papiksi 22. joulukuuta 1966 ja nimitettiin America Latina e Messicon apostoliseksi eksarkiksi sekä Mardin degli Armenin titulaaripiispaksi 3. heinäkuuta 1981. Piispaksi vihkiminen seurasi 12. joulukuuta. Pääkonsekraattorina toimi Hemaiagh Pierre XVII Ghedighian, jota avustivat André Bedoglouyan ja Mikail Nersès Sétian.


title: Vartán Waldir Boghossian

text: Boghossian sai 18. helmikuuta 1989 nimityksen San Gregorio de Narek en Buenos Airesin eparkian johtoon Argentiinaan. Hänet poistettiin samalla titulaarihiippakunnan johdosta, mutta hän jatkoi toimintaansa America Latina e Messicon apostolisena eksarkkina.


title: Musiikkivuosi 2005

text: Musiikkivuosi 2005 käsittelee vuoden 2005 tärkeitä musiikkitapahtumia, uutisia ja julkistuksia.


title: Alaaeldin Abouelkassem

text: Alaaeldin Abouelkassem (arabia: )(s. 25. marraskuuta 1990, Aleksandria, Egypti) on egyptiläinen miekkailija. Hän voitti miesten floretissa hopeaa vuoden 2012 kesäolympialaisissa.


title: Alaaeldin Abouelkassem

text: Abouelkassem on kaikkien aikojen ensimmäinen afrikkalainen, joka on voittanut olympiamitalin miekkailussa.


title: Greta von Haartman

text: Annie Margaretha (Greta) von Haartman (29. kesäkuuta 1889 Mäntyharju – 22. kesäkuuta 1948 Helsinki) oli suomalainen oopperalaulaja, äänialaltaan mezzosopraano.


title: Greta von Haartman

text: Von Haartmanin vanhemmat olivat insinööri Georg Viktor Berndt von Haartman ja Annie Mathilda Kyander. Hän opiskeli laulua Helsingin musiikkiopiston oopperaluokalla Emmy Achtén johdolla, Pietarin konservatoriossa Alma Fohströmin johdolla ja Tukholmassa Signe Hebben oppilaana. Myöhemmin hän suoritti lisäksi jatko-opintoja Pariisissa. Hänen ensikonserttinsa vuonna 1911 sai pääosin kiittäviä arvosteluja. Vuonna 1918 hänet kiinnitettiin Suomalaiseen Oopperaan, jossa hänen sopimuksensa kesti ensin vuoteen 1928 ja uudelleen vuodesta 1929 vuoteen 1945 saakka. Vuosien 1928–1929 näytäntökaudella hän esiintyi muun muassa Clérmont-Ferrandin, Grenoblen ja Dinardin oopperanäyttämöillä.


title: Greta von Haartman

text: Von Haartmanin ohjelmistoon kuului yhteensä noin 70 ooppera- ja operettiroolia. Hänen näyttämötyönsä oli sulavaa ja koko olemuksensa aristokraattisen hienostunut. Hänen puolisonaan oli vuodesta 1920 lähtien eversti Verner Gustafsson, joka toimi Suomalaisen Oopperan taloudenhoitajana. Diplomaatti Paul Gustafsson oli heidän poikansa.


title: Vihreä Kolmio

text: Vihreä Kolmio on Loimaan seudulla toimiva matkailun markkinointiorganisaatio.


title: Vihreä Kolmio

text: Seudulla toimii noin 80 matkailuyritystä Auran, Kosken Tl, Loimaan, Marttilan, Oripään, Pöytyän, Tarvasjoen ja Ypäjän alueella. Matkailuun liittyviä yrityksiä ovat kotieläin-, strutsi-, hevos- ja biisonitilat, lähiruokaa tarjoavat ravintolat, Suomen maatalousmuseo Sarka, golfkentät sekä erilaiset luonto- ja taidekohteet.


title: Vihreä Kolmio

text: Matkailualueelle pääsee valtatie 2:n, 9:n ja 10:n sekä Turku–Toijala-rautatien kautta. Myös historiallinen Hämeen Härkätie kulkee alueen läpi. Vihreän Kolmion alue vaihtelee tasaisesta peltomerestä laajoihin metsä- ja suoalueisiin sekä jokivarsialueisiin.


title: Vihreä Kolmio

text: Vihreä Kolmio on toiminut vuodesta 1996 asti kehittäen alueen matkailuyrittäjien yhteistyötä, järjestäen koulutuksia ja tehostaen markkinointia. Vihreä Kolmio tekee vuosittain muun muassa alueen Matkailukartan ja muita esitteitä yhteistyössä alueen yritysten kanssa, osallistuu alan messuille ja kohdennettuihin markkinointitapahtumiin sekä tekee yhteistyötä suurten tapahtumien kanssa. Vihreä Kolmio tarjoaa myös räätälöityjä retkiohjelmia ja välittää oppaita. Vihreän Kolmion alueen matkailuneuvonta toimii Loimaan torin laidalla sijaitsevassa Matka-Viitalassa.


title: Nummiokasirkka

text: Nummiokasirkka ("Tetrix bipunctata") on yleinen, pieni ja rotevanoloinen okasirkkalaji. Yhdessä rantaokasirkan kanssa se on Suomen yleisimpiä okasirkkoja ja Suomessa sukunsa selvästi laajimmalle levinnyt laji.


title: Nummiokasirkka

text: Nummiokasirkka on pieni, vain 8–12 mm:n pituinen, mutta silmiinpistävän tukevarakenteinen okasirkka. Se on väritykseltään ruskeansävyinen, mutta värisävy vaihtelee yksilöittäin hyvin paljon vaaleanruskeasta tummanharmaaseen. Muiden okasirkkojen tapaan keskiruumiin selkäpuoli ulottuu pitkälle takaruumiin päälle ulottuen suunnilleen takaruumiin kärjen tasalle ja sen reunoilla erottuvat yleensä laajat mustanruskeat laikut. Selän keskellä on voimakas pitkittäissuuntainen harjanne ja sen alkupää heti pään takana on terävästi ulkoneva. Tuntosarvet ovat lyhyet ja tukevat ja niiden keskimmäiset jaokkeet ovat noin kaksi kertaa leveytensä pituiset. Takimmaisen raajaparin reidet ovat leveät ja niillä on pituutta alle kolme kertaa leveyden verran.


title: Nummiokasirkka

text: Keski-Euroopassa nummiokasirkka muodostaa lajikompleksin "Tetrix kraussi" -nimisen okasirkan kanssa ja niiden levinneisyydet menevät hieman päällekkäin. Toistaiseksi ei ole selvää, ovatko nummiokasirkka ja "T. kraussi" erillisiä lajeja vai onko "T. kraussi" nummiokasirkan alalaji.


title: Nummiokasirkka

text: Lajin levinneisyysalue ulottuu itäisestä Euroopasta ja Skandinaviasta Kiinaan saakka. Läntisessä ja eteläisessä Euroopassa se on vain paikoittainen. Suomessa nummiokasirkkaa tavataan yleisenä koko maassa Ahvenanmaata lukuun ottamatta.


title: Nummiokasirkka

text: Nummiokasirkka suosii kuivia ja lämpimiä ketoja, tienpientareita ja kallioisia paikkoja. Erityisen mieluisaa ympäristöä ovat hiekkapohjaiset alueet. Ravinnokseen ne käyttävät eläviä ja kuihtuneita kasvinosia, sammalia ja jäkäliä.


title: Nummiokasirkka

text: Okasirkoille ominaiseen tapaan laji ei tuota ääntä. Naaras munii maahan ja toukat kehittyvät aikuisiksi syksyyn mennessä. Talvehtiminen tapahtuu aikuisena ja sirkat pariutuvat vasta seuraavana keväänä. Keski-Euroopassa lajin tiedetään aikakin joskus talvehtivan ensimmäisen talven toukkana ja toisen aikuisena.


title: Daniel Bogdziul

text: Daniel Bogdziul (s. 24. helmikuuta 1994 Vilna, Liettua) on liettualainen jääkiekkoilija, joka pelaa Puolan Polska Hokej Ligan GKS Katowicessa. Hän on pelipaikaltaan keskushyökkääjä ja laukoo oikealta. Bogdziul pitää esikuvanaan Pavel Datsjukia.


title: Daniel Bogdziul

text: Bogdziul pelasi junioriuransa lähinnä latvialaisessa HK Liepājas Metalurgsissa. Hän voitti kaudella 2009–2010 Latvian U18-sarjan piste- ja syöttöpörssin tehtyään 18 ottelussa peräti tehot 24+57=81. Bogdziul pelasi ensimmäiset miesten pelinsä kaudella 2010–2011 Latvian liigassa Liepājas Metalurgsin kakkosjoukkueessa vain 16-vuotiaana. Hän pelasi pääsääntöisesti joukkueen ykkös- ja kakkosketjussa saaden peliaikaa myös ylivoimalla. Bogdziul oli tehoilla 16+19=35 Metalurgsin kolmanneksi paras maalintekijä ja neljänneksi paras pistemies. Hän voitti kauden päätteeksi Latvian-mestaruuden.


title: Daniel Bogdziul

text: Kaudeksi 2011–2012 Bogdziul siirtyi Tampereen Ilveksen B-nuoriin. Hänen isänsä pelaaja-agenttina toimiva ystävä tunsi suomalaisen pelaaja-agentti Krister Kaukisen, joka suositteli Ilvestä Bogdziulille. Bogdziul oli karsintasarjassa joukkueen B-nuorten paras pistemies ja syöttäjä tehoilla 3+11=14. Hän pelasi kauden aikana myös kolme ottelua Ilveksen A-nuorissa, jossa Bogdziul pelasi koko kauden 2012–2013.


title: Daniel Bogdziul

text: Bogdziul siirtyi kaudeksi 2013–2014 pelaamaan Venäjän nuorten sarjaa, MHL:ää ukrainalaisjoukkue Molodaja Gvardija Donetskiin. Kaudeksi 2014–2005 hän siirtyi saman sarjan latvialaisjoukkue HK Riikaan. Bogdziul edusti joukkuetta myös Junior Club World Cupissa. Kaudeksi 2015–2016 Bogdziul siirtyi vuoden mittaisella sopimuksella Norjan I-divisioonajoukkue Hasle/Løren Ishockeyn riveihin. Hän oli joukkueen paras syöttäjä ja kolmanneksi paras pistemies tehoilla 16+31=47. Kaudeksi 2016–2017 Bogdziul siirtyi Puolan Polska Hokej Ligan GKS Katowiceen.


title: Daniel Bogdziul

text: Bogdziul edusti Liettuaa I-divisioonan MM-kilpailuissa vuonna 2011 sekä IB-divisioonan MM-kilpailuissa vuosina 2012, 2013, 2014, 2015, 2016 ja 2017, joista neljä jälkimmäistä turnausta päättyivät pronssiin. Hän edusti Liettuaa myös Sotšin olympiakisojen 2014 ja Pyeongchangin olympiakisojen 2018 karsinnoissa. Jälkimmäisessä turnauksessa Bogdziul onnistui Liettuan joukkueesta Danielus Nomanovasin ainoana maalinteossa ennakkokarsintakierroksella.


title: Daniel Bogdziul

text: Bogdziul voitti alle 20-vuotiaiden II-divisioonan MM-kilpailujen B-lohkon kultaa vuonna 2010, jolloin Liettua nousi seuraavaksi vuodeksi I-divisioonaan. Joukkue putosi kuitenkin IIA-divisioonaan vuoden 2012 turnaukseen, joka päättyi hopeaan. Bogdziul toimi turnauksessa Liettuan varakapteenina, kuten myös vuosien 2013 ja 2014 turnauksissa. Vuonna 2014 hän voitti koko turnauksen piste- ja syöttöpörssin tehoilla 5+10=15. Turnaus päättyi hopeaan ja Bogdziul valittiin parhaaksi hyökkääjäksi sekä Liettuan parhaaksi pelaajaksi.


title: Daniel Bogdziul

text: Bogdziul pelasi myös alle 18-vuotiaiden I-divisioonan MM-kilpailuissa vuonna 2010 ja sekä alle 18-vuotiaiden II-divisioonan MM-kilpailuissa vuosina 2011 ja 2010. Liettua voitti vuoden 2011 turnauksesta B-lohkon pronssia. Bogdziul voitti koko B-lohkon piste- ja syöttöpörssin tehoilla 7+14=21. Hän voitti myös koko vuoden 2012 IIA-divisioonan turnauksen piste- ja syöttöpörssin tehoilla 5+9=14 ja valittiin koko turnauksen parhaaksi hyökkääjäksi. Turnaus päättyi pronssiin.


title: Daniel Bogdziul

text: Bogdziulin pikkuveli Dominyk pelaa Pohjois-Amerikassa NA3HL-junioriliigan Binghamton Jr. Senatorsissa.


title: Dimitrij Ovtcharov

text: Dimitrij Ovtcharov (s. 2. syyskuuta 1988, Kiova) on ukrainalaissyntyinen pöytätennispelaaja, joka edustaa Saksaa. Ovtcharov muutti Ukrainasta Saksaan vuonna 1992 ja aloitti pelaamisen samana vuonna.


title: Dimitrij Ovtcharov

text: Ovtcharov voitti Pekingin olympialaisissa 2008 hopeaa joukkuepelissä, joukkueeseen kuuluivat lisäksi Timo Boll ja Christian Süß, mutta kaksinpelissä pelit päättyivät neljännellä kierroksella. Lontoon olympialaisista Ovtcharov voitti kaksi mitalia pronssia kaksinpelistä ja joukkuepelistä.


title: Nintendo Technology Development

text: Nintendo Technology Development Ltd. on Washingtonissa pääkonttoriansa pitävä Nintendon R&D Technology groupin osa, joka keskittyy Nintendo laitteiden kehitykseen pohjoisamerikkalaiseen tarpeisiin. Nintendo Technology Development tekee myös tiivistä yhteistyötä Nintendon pohjoisamerikkalaisten komponenttituottajien, kuten Broadcomin, IBM:n ja AMD:n kanssa.


title: Rantalentopallo kesäolympialaisissa 2012 – naisten turnaus

text: Lontoon olympiakisojen 2012 naisten rantalentopalloturnauksessa pelasi 24 paria, jotka selviytyivät kisoihin rankingsijoitustensa tai karsintojen perusteella. Alkuottelut pelattiin kuudessa neljän joukkueen lohkossa. Jokaisen lohkon kaksi parasta, sekä kolmanneksi sijoittuneista kaksi parasta etenivät suoraan pudotuspeleihin. Jäljelle jääneet lohkokolmoset, 4 joukkuetta, pelasivat play off -ottelut kahdesta paikasta 16 parhaan joukkoon.


text: Olympiakultaa voittivat USA:n Misty May-Treanor ja Kerri Walsh.


title: Ebner

text: Ebner on seuraavien henkilöiden sukunimi:


title: Parasta ennen!

text: Parasta ennen! -albumit, Parasta ennen! Timanttista jyystöä vol. 2 ja Parasta ennen! Timanttista jyystöä vol. 3 ovat YleX:n Parasta ennen! -ohjelman juontajan Matti Airaksisen kokoamat kokoelma-albumit 1990-luvun musiikista. Albumeista ensimmäinen eli "vol. 1" julkaistiin 18. heinäkuuta 2012, toinen eli "vol. 2" julkaistiin 16. marraskuuta 2012 ja kolmas eli "vol. 3" julkaistiin 25. lokakuuta 2013 AXR-levy-yhtiön kautta.


title: Judon Afrikan-mestaruuskilpailut

text: Judon Afrikan-mestaruuskilpailut ovat vuosittain käytävät judon arvokilpailut, jotka järjestää Afrikan judoliitto.


title: Commander Crowe

text: Commander Crowe on ruotsalainen lämminverinen ravihevonen. Se aloitti kilpailu-uransa joulukuussa 2006 Ruotsissa vaikuttavan suomalaisen valmentajan Petri Puron tallista käsin. Commander Crowe voitti ensimmäiset 23 kilpailuaan kärsien ensimmäisen tappionsa vasta lokakuussa 2008. Se valittiin Ruotsissa vuoden hevoseksi vuosina 2007 ja 2008.


title: Commander Crowe

text: Syyskuussa 2010 Commander Crowe siirtyi Fabrice Souloyn valmennukseen Ranskaan. Hevonen on voittanut useita suurkilpailuja, muun muassa yhden maailman arvostetuimman ravikilpailun, Elitloppetin vuonna 2012. Muita merkittävimpiä voittoja ovat olleet muun muassa Ruotsin Derbyn voitto vuonna 2007 sekä Oslo Grand Prix 2012. Suomessa se on voittanut Kymi Grand Prix'n kahdesti.


title: Commander Crowe

text: Heinäkuussa 2012 Commander Crowe voitti Malmössä Jägersron raviradalla kilpaillun "Hugo Åberg's Memorialin" uudella tuhannen metrin ratojen maailmanennätysajalla 08,9. Edellinen maailmanennätys oli legendaarisen italialaishevosen Varennen vuonna 2002 Mikkelissä juoksema 09,3.


title: Commander Crowe

text: Commander Crowen ohjastajina toimivat sen Ruotsin vuosina suomalaissyntyinen Peter Ingves ja Johnny Takter. Ranskassa sitä ovat ohjastaneet Jean-Michel Bazire sekä vuodesta 2011 lähtien Christophe Martens.


title: Pakistanin maahockeymaajoukkue

text: Pakistanin maahockeymaajoukkue edustaa Pakistania maahockeyn maaotteluissa. Pakistanin paras saavutus on olympialaisten kultamitalit vuosilta 1960, 1968 ja 1984. Kansainvälisen lajiliiton rankingissa Pakistan on sijalla kahdeksan (marraskuu 2011).


title: Pakistanin maahockeymaajoukkue

text: Pakistan on yksi olympialaisten menestyneimmistä joukkueista kahdeksalla mitalilla. Pakistanin viimeisen olympitamitali on kuitenkin vuodelta 1992. MM-kilpailuissa Pakistan on pelannut loppuottelussa kuusi kertaa, voittaen niistä neljä. Viimeisin MM-mitalikin on vuodelta 1994. Aasian kisoissa Pakistan on voittanut kahdeksan mestaruutta, viimeisimmän vuonna 2010. Aasian-mestaruuskilpailuissa Pakistan on myös menestynein maa kolmella kullalla, kolmella hopealla ja pronssilla. Kansainyhteisön kisoissa Pakistan on ollut parhaimmillaan toinen vuonna 2006.


title: Vartan Kechichian

text: Vartan Kechichian (13. syyskuuta 1933 Kesab – 22. marraskuuta 2017) oli syyrialainen armenialaiskatolinen arkkipiispa. Hänet vihittiin Congregazione Mechitarista di Venezian papiksi 8. syyskuuta 1959 ja nimitettiin Itä-Euroopan ordinariaatin koadjuuttoriordinaariksi sekä Mardin degli Armenin titulaariarkkipiispaksi 17. helmikuuta 2001. Piispaksi vihkiminen seurasi 13. toukokuuta. Pääkonsekraattorina toimi Nerses Bedros XIX Tarmouni, jota avustivat Vartan Achkarian ja Jean Teyrouz.


title: Vartan Kechichian

text: Kechichian toimi koadjuuttoriordinaarina, kunnes jäi eläkkeelle 2. huhtikuuta 2005.


title: Jean Teyrouz

text: Jean Teyrouz (s. 6. toukokuuta 1941 Aleppo) on syyrialainen armenialaiskatolinen piispa. Hänet vihittiin Institut du Clergé Patriarcal de Bzommarin papiksi 24. joulukuuta 1965 ja nimitettiin Cilician patriarkaatin kuuriapiispaksi sekä Melitene degli Armenin titulaaripiispaksi 27. syyskuuta 2000. Piispaksi konsekroinnin suoritti 25. maaliskuuta 2001 Nerses Bedros XIX Tarmouni, jota avustivat Boutros Marayati ja Joseph Arnaouti.


title: Jean Teyrouz

text: 2. helmikuuta 2013 Teyrouz sai nimityksen Sainte-Croix-de-Parisin armenialaiskatolisen eparkian johtoon Ranskaan.


title: Boutros Marayati

text: Boutros Marayati (s. 26. helmikuuta 1948 Aleppo) on syyrialainen armenialaiskatolinen arkkipiispa. Hänet vihittiin papiksi Alepin arkkieparkiaan 4. heinäkuuta 1971 ja nimitettiin sen arkkipiispaksi 21. elokuuta 1989. Piispaksi konsekroinnin suoritti 4. helmikuuta 1990 Jean Pierre XVIII Kasparian, jota avustivat André Bedoglouyan ja Vartan Achkarian.


title: Kévork Khazoumian

text: Kévork Khazoumian ICPB (s. 10. maaliskuuta 1935) on libanonilainen armenialaiskatolinen arkkipiispa. Hänet vihittiin papiksi 3. heinäkuuta 1960 ja nimitettiin Jerusalemin ja Ammanin patriarkaaliseksi eksarkiksi vuonna 2001. Hän sai 22. tammikuuta 2002 lisäksi nimityksen Marasc degli Armenin titulaaripiispaksi. Piispaksi konsekroinnin suoritti 7. huhtikuuta Nerses Bedros XIX Tarmouni, jota avustivat Vartan Achkarian ja Jean Teyrouz.


title: Kévork Khazoumian

text: 15. maaliskuuta 2006 Khazoumian nimitettiin Istanbulin arkkieparkian koadjuuttoriarkkipiispaksi Turkkiin.


title: Francis Xavier Osamu Mizobe

text: Francis Xavier Osamu Mizobe (; 5. maaliskuuta 1935 Sinŭiju – 29. helmikuuta 2016) oli japanilainen roomalaiskatolinen piispa. Hänet vihittiin salesiaanien papiksi 9. helmikuuta 1964 ja nimitettiin Sendain hiippakunnan johtoon 10. toukokuuta 2000. Piispaksi vihkiminen seurasi 9. syyskuuta. Pääkonsekraattorina toimi Peter Takeo Okada, jota avustivat Francis Keiichi Sato ja Peter Toshio Jinushi.


title: Francis Xavier Osamu Mizobe

text: Mizobe sai 14. toukokuuta 2004 nimityksen Takamatsun piispaksi, jonka virkaan hänet asetettiin 19. heinäkuuta. Hän jäi eläkkeelle 25. maaliskuuta 2011.


title: Ignace Baguibassa Sambar-Talkena

text: Ignace Baguibassa Sambar-Talkena (31. maaliskuuta 1935 – 3. helmikuuta 2013) oli togolainen roomalaiskatolinen piispa. Hänet vihittiin papiksi 30. kesäkuuta 1963 ja nimitettiin Karan hiippakunnan johtoon 30. marraskuuta 1996. Piispaksi konsekroinnin suoritti 6. tammikuuta 1997 paavi Johannes Paavali II, jota avustivat Giovanni Battista Re ja Miroslav Stefan Marusyn.


title: Ignace Baguibassa Sambar-Talkena

text: Sambar-Talkena erosi tehtävistään Karan piispana 7. tammikuuta 2009.


title: Koljosen tiekiista

text: Koljosen tiekiista on suomalainen vuonna 2008 alkunsa saanut humoristinen hardcore punk -yhtye. Yhtye sai alkunsa kesällä 2008 Viikatteen keikkabussissa yhtyeen jäsenten katsellessa televisiosarjaa "Fakta homma". "Fakta hommasta" ovat peräisin yhtyeen jäsenten taiteilijanimet Koljonen, Hartikainen ja Lehto. Myös yhtyeen kappaleiden sanoituksissa on sarjasta vaikutteita. Musiikillisiksi vaikuttajikseen yhtye on maininnut 1980-luvun suomalaiset HC-yhtyeet, kuten Terveet Kädet ja KTMK.


title: Koljosen tiekiista

text: Ensimmäisen kerran yhtye levytti vuonna 2009 ilmestyneelle, Kuolleet Leskiset -yhtyeen kanssa tehdylle split-singlelle. Noin vuotta myöhemmin, joulukuussa 2010, ilmestyi yhtyeen ensimmäinen studioalbumi "Ei kuule mitään, ei nää mitään, ei sano mitään". Helmikuussa 2011 ilmestyi Genitaalinärpes-yhtyeen kanssa tehty seitsentuumainen split-EP "Color Climax". Saman vuoden syyskuussa Koljosen tiekiista julkaisi ensimmäisen livealbuminsa "No Sleep ’til Konela", jonka otsikko ja kansikuva parodioivat Motörheadin vuonna 1981 ilmestynyttä "No Sleep ’til Hammersmith" -livelevyä.


title: Koljosen tiekiista

text: Yhtyeen jäseniä vaikuttaa myös yhtyeissä Viikate, Kiukku ja Fleshdance.


title: Veljenpojat

text: Veljenpojat on Tervakoskelta lähtöisin alun perin nelihenkinen ja suomenkielinen hiphop -ryhmä, joka sai alkunsa 2000-luvun alkupuolella. Siihen kuuluvat Marko Sievälä, Joonas Vuorela ja Jarkko Tauru. Yhtyeen nimi tulee Aku Ankan veljenpojista.


title: Veljenpojat

text:
Yhtyeen jäsenistä Meissi on julkaissut neljä sooloalbumia. Japi & Jopi julkaisivat "Ei nimi miestä pahenna" nimisen albumin kesällä 2009. Keväällä 2011 Veljenpojat solmi levytyssopimuksen Emi Music Finlandin kanssa. Kesällä 2012 heinäkuun 3. päivä ilmestyi single "Suomineito", josta on tehty musiikkivideo.
V niinku Veljenpojat (2013)


title: Tomás Osvaldo González Morales

text: Tomás Osvaldo González Morales (s. 20. huhtikuuta 1935 Santiago de Chile) on chileläinen roomalaiskatolinen piispa. Hänet vihittiin salesiaanien papiksi 11. helmikuuta 1963 ja nimitettiin Punta Arenasin hiippakunnan johtoon 28. maaliskuuta 1974. Piispaksi vihkiminen seurasi 27. huhtikuuta. Pääkonsekraattorina toimi Raúl Silva Henríquez, jota avustivat Sotero Sanz Villalba ja Sergio Valech Aldunate.


title: Tomás Osvaldo González Morales

text: González Morales jäi eläkkeelle 4. maaliskuuta 2006.


title: José Augusto Martins Fernandes Pedreira

text: José Augusto Martins Fernandes Pedreira (s. 10. huhtikuuta 1935 Valença) on portugalilainen roomalaiskatolinen piispa. Hänet vihittiin papiksi 12. heinäkuuta 1959 ja nimitettiin Porton hiippakunnan vihkipiispaksi sekä Elvasin titulaaripiispaksi 28. joulukuuta 1982. Piispaksi vihkiminen seurasi 19. maaliskuuta 1983. Pääkonsekraattorina toimi Armindo Lopes Coelho, jota avustivat Eurico Dias Nogueira ja Júlio Tavares Rebimbas.


title: José Augusto Martins Fernandes Pedreira

text: 29. lokakuuta 1997 Martins Fernandes Pereira sai nimityksen Viana do Castelon piispaksi, jona hän toimi, kunnes jäi eläkkeelle 11. kesäkuuta 2010.


title: Camille Muffat

text: Camille Muffat (28. lokakuuta 1989 Nizza – 9. maaliskuuta 2015 La Riojan maakunta, Argentiina) oli ranskalainen uimari ja olympiavoittaja. Muffat edusti nizzalaista Olympic Nice Natation -seuraa, ja häntä valmensi Fabrice Pellerin.


title: Camille Muffat

text: Muffat edusti Ranskaa vuosien Pekingin 2008 ja Lontoon 2012 kesäolympialaisissa. Lontoosta hän saavutti kolme mitalia, joista kultaa 400 metrin vapaauinnista. Yhteensä Muffat voitti 15 aikuisten arvokisamitalia. Lyhyen radan kilpailuista hän voitti maailmanmestaruuden 400 metrin vapaauinnista vuonna 2010 ja neljä Euroopan mestaruutta.


title: Camille Muffat

text: Muffat lopetti uransa jo 24-vuotiaana kesällä 2014. Hän kuoli kahdeksan kuukautta tämän jälkeen televisio-ohjelman kuvauksissa tapahtuneessa helikopterionnettomuudessa Argentiinassa.


title: Camille Muffat

text: Lyhyen radan Euroopan-mestaruuskilpailuissa 2006 Helsingissä Muffat voitti ensimmäisen kansainvälisen arvokilpailumitalinsa, uimalla hopealle 200 metrin sekauinnissa. Vuotta myöhemmin Debrecenissä hän otti samalta EM-kultaa sekä 400 metrin sekauinnista pronssia. Keväällä 2008 Muffat voitti pronssia 200 metrin sekauinnissa pitkän radan Euroopan-mestaruuskilpailuissa Eindhovenissa. Saman vuoden joulukuussa hän voitti Rijekassa järjestetyissä lyhyen radan Euroopan-mestaruuskilpailuissa hopeaa 400 metrin vapaauinnissa.


title: Camille Muffat

text: Kauden 2009 jälkeen Muffat vaihtoi päälajia sekauinnista keskipitkille vapaauintimatkoille. Lajinvaihto tuotti myös tulosta – kesällä 2010 Budapestissa hän voitti EM-hopeaa 4×200 metrin vapaauintiviestistä, ja loppuvuodesta 2010 Dubaissa järjestetyissä lyhyen radan maailmanmestaruuskilpailuissa Muffat voitti kultaa 200 metrin vapaauinnissa sekä pronssia 4×200 metrin vapaauintiviestistä. Shanghain pitkän radan maailmanmestaruuskilpailuista 2011 Muffat saalisti pronssit 200 ja 400 metrien vapaauinneista.


title: Camille Muffat

text: Muffat voitti kesäolympialaisissa 2012 Lontoossa olympiakultaa 400 metrin vapaauinnissa. Hänestä tuli näin neljäs ranskalainen uimari, joka on voittanut olympiakultaa henkilökohtaisella matkalla. Lontoossa Muffat voitti myös hopeaa 200 metrin vapaauinnista sekä pronssia 4×200 m vapaauintiviestistä.


title: Camille Muffat

text: Muffat voitti Chartres’ssa 2012 lyhyen radan Euroopan-mestaruuden 200 ja 400 metrin vapaauinnissa sekä sekajoukkueiden 4 × 50 metrin vapaauintiviestissä.


title: Camille Muffat

text: Barcelonan MM-kilpailuissa 2013 Muffat saavutti pronssia 200 metrin vapaauinnissa ja 4 × 200 metrin vapaauintiviestissä.


title: Camille Muffat

text: Muffat ilmoitti lopettavansa uransa heinäkuussa 2014.


title: Camille Muffat

text: Muffat kuoli kymmenen henkeä vaatineessa helikopterionnettomuudessa Argentiinan La Riojan maakunnassa 9. maaliskuuta 2015. Onnettomuudessa kuolivat myös ranskalainen kilpapurjehtija Florence Arthaud ja nyrkkeilyn olympiamitalisti Alexis Vastine. Urheilijat olivat kuvaamassa selviytymisaiheista televisio-ohjelmaa.


title: Peter Antony Moran

text: Peter Antony Moran (s. 13. huhtikuuta 1935 Glasgow) on brittiläinen roomalaiskatolinen piispa. Hänet vihittiin papiksi Glasgowin arkkihiippakuntaan 19. maaliskuuta 1959 ja inkardinoitiin Aberdeenin hiippakuntaan vuonna 1986. Hänet nimitettiin Aberdeenin piispaksi 13. lokakuuta 2003, ja piispaksi konsekroinnin suoritti 1. joulukuuta Mario Joseph Conti, jota avustivat Michael George Bowen ja Joseph Devine. Moran jäi eläkkeelle 4. kesäkuuta 2011.


title: Harold Snoad

text: Harold Edward Snoad (28. elokuuta 1935) on brittiläinen televisiotuottaja ja -ohjaaja.


title: Harold Snoad

text: Hän on työskennellyt BBC:lle monien komediasarjojen parissa, mukaan lukien Ruutiukot, Are You Being Served?, Ever Decreasing Circles ja Pokka pitää.


title: Peter Takeo Okada

text: Peter Takeo Okada (; s. 24. lokakuuta 1941 Ichikawa) on japanilainen roomalaiskatolinen arkkipiispa. Hänet vihki papiksi Tokion arkkihiippakuntaan Peter Seiichi Shirayanagi 3. marraskuuta 1973. Hänet nimitettiin Urawan piispaksi 15. huhtikuuta 1991, ja piispaksi konsekroinnin suoritti 16. syyskuuta Shirayanagi, jota avustivat Paul Hisao Yasuda ja Francis Xavier Kaname Shimamoto.


title: Peter Takeo Okada

text: 17. helmikuuta 2000 Okada sai nimityksen Tokion arkkipiispaksi, jonka virkaan hänet asetettiin 3. syyskuuta. Lisäksi hänet nimitettiin 27. heinäkuuta 2013 apostoliseksi hallitsijaksi Saitaman hiippakuntaan.


title: ERC Ingolstadt

text: ERC Ingolstadt on saksalainen jääkiekkojoukkue Ingolstadtista. Joukkue pelaa maan korkeimmalla sarjatasolla DEL-liigassa, jossa se on pelannut putkeen jo kaudesta 2002–2003. Ennen kautta 2002–2003 joukkue pelasi maan toiseksi korkeimmalla tasolla 2. Bundesligassa. Joukkue onnistui voittamaan sarjan jo kaudella 2000–2001, mutta ei onnistunut nousemaan. Kaudella 2001–2002 joukkue sijoittui sarjassa toiseksi, mutta nousi, koska voittaja joukkue päätti olla ottamatta sarjapaikkaa vastaan. ERC Ingolstadt sijoittui kauden 2013–2014 runkosarjassa yhdeksänneksi. Pudotuspelien karsintakierroksella kaatui puolustava mestari Eisbären Berlin voitoin 2–1. Berliinissä pelattu ratkaisuottelu venyi jatkoajalle ja sen ratkaisi puolustaja Benedikt Schopper ajassa 67:16. Puolivälierässä vastaan asettui Krefeld Pinguine, joka kaatui voitoin 4–1. Välieräsarja Hamburg Freezersiä vastaan päättyi voitoin 4–2. Tasainen finaalisarja Kölner Haiea vastaan kesti täydet seitsemän ottelua. Viimeinen finaali Kölnissä päättyi Christoph Gawlikin ja John Laliberten maaleilla 0–2. Ingolstadtin puolustaja Patrick Köppchen valittiin playoffien MVP:ksi ja maalivahti Timo Pielmeier vuoden tulokkaaksi.


title: ERC Ingolstadt

text: Kaudella 2014–2015 ERC Ingolstadt sijoittui runkosarjassa kolmanneksi ja eteni aina DEL finaaleihin asti, jossa Adler Mannheim oli parempi voitoin 4–2.


title: Paul Hisao Yasuda

text: Paul Hisao Yasuda (; 20. joulukuuta 1921 Kurume – 23. huhtikuuta 2016) oli japanilainen roomalaiskatolinen arkkipiispa. Hänet vihittiin papiksi 21. toukokuuta 1955 ja nimitettiin Osakan arkkihiippakunnan vihkipiispaksi sekä Tuccin titulaaripiispaksi 5. helmikuuta 1970. Piispaksi vihkiminen seurasi 21. maaliskuuta. Pääkonsekraattorina toimi Bruno Wüstenberg, jota avustivat Paul Yoshigoro Taguchi ja Paul Yoshiyuki Furuya.


title: Paul Hisao Yasuda

text: Yasuda sai 15. marraskuuta 1978 nimityksen Osakan arkkipiispaksi, jona hän toimi, kunnes jäi eläkkeelle 10. toukokuuta 1997.


title: Leo Jun Ikenaga

text: Leo Jun Ikenaga (s. 11. maaliskuuta 1937 Kōbe) on japanilainen roomalaiskatolinen arkkipiispa. Hänet vihittiin jesuiittojen papiksi 20. maaliskuuta 1968 ja nimitettiin Osakan koadjuuttoriarkkipiispaksi 2. marraskuuta 1995. Piispaksi konsekroinnin suoritti 20. maaliskuuta 1996 Paul Hisao Yasuda, jota avustivat Joseph Satoshi Fukahori ja Raymond Ken'ichi Tanaka.


title: Leo Jun Ikenaga

text: 10. toukokuuta 1997 Ikenagasta tuli Osakan arkkipiispa, jonka virkaan hänet asetettiin 22. kesäkuuta 1997.


title: Joseph Atsumi Misue

text: Joseph Atsumi Misue (; 24. huhtikuuta 1936 – 28. kesäkuuta 2016) oli japanilainen roomalaiskatolinen piispa. Hänet vihittiin papiksi 19. maaliskuuta 1962 ja nimitettiin Hiroshiman hiippakunnan johtoon 29. maaliskuuta 1985. Piispaksi konsekroinnin suoritti 16. kesäkuuta Paul Hisao Yasuda, jota avustivat William Aquin Carew ja Peter Seiichi Shirayanagi. Misue jäi eläkkeelle 13. kesäkuuta 2011.


title: Juan Subercaseaux Errázuriz

text: Juan Subercaseaux Errázuriz (26. elokuuta 1896 Santiago de Chile – 9. elokuuta 1942) oli chileläinen roomalaiskatolinen arkkipiispa. Hänet vihittiin papiksi Santiago de Chilen arkkihiippakuntaan 3. huhtikuuta 1920 ja nimitettiin Linaresin hiippakunnan johtoon 23. helmikuuta 1935. Piispaksi konsekroinnin suoritti 28. huhtikuuta Ettore Felici, jota avustivat Gilberto Fuenzalida Guzmán ja Prudencio Contardo Ibarra. Subercaseaux Errázuriz asetettiin virkaansa 12. toukokuuta.


title: Juan Subercaseaux Errázuriz

text: Subercaseaux Errázuriz sai 8. tammikuuta 1940 nimityksen La Serenan arkkipiispaksi, joksi hänet asetettiin 9. huhtikuuta 1940 ja jona hän toimi, kunnes kuoli 45-vuotiaana virassa.


title: Gilberto Fuenzalida Guzmán

text: Gilberto Fuenzalida Guzmán (15. helmikuuta 1868 – 24. maaliskuuta 1938) oli chileläinen roomalaiskatolinen piispa. Hänet vihittiin papiksi Santiago de Chilen arkkihiippakuntaan 20. joulukuuta 1890 ja nimitettiin Concepciónin piispaksi 20. helmikuuta 1918. Piispaksi konsekroinnin suoritti 7. kesäkuuta Sebastiano Nicotra, jota avustivat Ricardo Sepúlveda Hermosilla ja Reinaldo Muñoz Olave. Fuenzalida Guzmán asetettiin virkaansa 23. kesäkuuta, ja hän kuoli 70-vuotiaana virassa.


title: William Grebe

text: William F. Grebe (9. maaliskuuta 1869 Chicago – 29. kesäkuuta 1960 Chicago) oli yhdysvaltalainen miekkailija. Hän sai vuoden 1904 kesäolympialaisissa St. Louisissa hopeaa säilän yksilökilpailussa ja pronssia single sticksissä.


title: Manuel Larraín Errazuriz

text: Manuel Larraín Errázuriz (17. joulukuuta 1900 Santiago de Chile – 22. kesäkuuta 1966) oli chileläinen roomalaiskatolinen piispa. Hänet vihittiin papiksi Santiago de Chilen arkkihiippakuntaan 16. huhtikuuta 1927 ja nimitettiin Talcan koadjuuttoripiispaksi sekä Thubunae in Numidian titulaaripiispaksi 7. toukokuuta 1938. Piispaksi konsekroinnin suoritti 7. elokuuta Carlos Silva Cotapos, jota avustivat Juan Subercaseaux Errázuriz ja Jorge Antonio Larraín Cotapos. 21. tammikuuta 1939 Larraín Errázurizista tuli Talcan piispa. Hän osallistui Vatikaanin toiseen kirkolliskokoukseen ja toimi Talcan piispana, kunnes kuoli 65-vuotiaana virassa.


title: Jorge Antonio Larraín Cotapos

text: Jorge Antonio Larraín Cotapos (13. kesäkuuta 1887 Santiago de Chile – 10. elokuuta 1955) oli chileläinen roomalaiskatolinen piispa. Hänet vihittiin papiksi Santiago de Chilen arkkihiippakuntaan 3. huhtikuuta 1915 ja nimitettiin Chillánin piispaksi 20. maaliskuuta 1937. Piispaksi konsekroinnin suoritti 25. huhtikuuta José Horacio Campillo Infante, jota avustivat Carlos Silva Cotapos ja Juan Subercaseaux Errázuriz. Larraín Cotapos asetettiin virkaansa 17. toukokuuta 1937, ja hän toimi siinä, kunnes kuoli 68-vuotiaana virassa.


title: Pyöräilyn Suomen-mestaruuskilpailut 1911

text: Suomen pyöräilymestaruudesta kilpailtiin Joensuussa 5.-6. elokuuta 1911. Vain miehet kilpailivat. Sievin Urheiluseuran Juho Jaakonaho voitti kaikki kilpailumatkat ja siten kiistattoman yleismestaruuden.


text: Parhaat tulokset:


title: Plácido Labarca Olivares

text: Plácido Labarca Olivares (31. joulukuuta 1838 Santa Rosa de los Andes – 9. lokakuuta 1905) oli chileläinen roomalaiskatolinen piispa. Hänet vihittiin papiksi Santiago de Chilen arkkihiippakuntaan 20. joulukuuta 1862 ja nimitettiin Tarapacán apostoliseksi vikaariksi vuonna 1887. Labarca Olivares sai 26. kesäkuuta 1890 nimityksen Concepciónin piispaksi, jonka virkaan hänet asetettiin 21. syyskuuta. Piispaksi konsekroinnin suoritti 8. syyskuuta Mariano Jaime Casanova y Casanova, jota avustivat José Manuel Orrego Pizarro ja Joaquín Larraín Gandarillas. Labarca Olivares kuoli 66-vuotiaana virassa.


title: Al-Farouq Aminu

text: Al-Farouq Ajiede Aminu (s. 21. syyskuuta 1990 Atlanta) on yhdysvaltalais-nigerialainen koripalloilija, joka edustaa kaudella 2018–2019 Portland Trail Blazersia. Myös hänen veljensä Alade Aminu on ammattilaiskoripalloilija.


title: Al-Farouq Aminu

text: Aminulla on nigerialaiset sukujuuret. Hän pelasi lukiokoripalloa Norcrossin high schoolissa. Koulun jälkeen Aminu rankattiin ikäluokassaan maan seitsemänneksi lupaavimmaksi pelaajaksi. Muun muassa Georgia Techin yliopisto yritti saada hänet joukkueeseensa, mutta lopulta hän siirtyi Wake Forestin yliopistoon vuonna 2008. Kesällä 2008 hän pelasi Yhdysvaltain joukkueessa Nike Hoop Summitissa. Kaudella 2008–2009 Aminu teki 12,9 pistettä ottelua kohden, jolla hän oli tulokkaiden toiseksi paras korintekijä yliopistonsa konferenssissa. Seuraavalla kaudella hän teki 15,8 pistettä ja otti 10,7 levypalloa ottelua kohden.


title: Al-Farouq Aminu

text: Jo kahden yliopistokauden jälkeen Aminu päätti ilmoittautua . Hänet varasi Los Angeles Clippers tilaisuuden kahdeksantena pelaajana. Aminu edusti kauden 2010–2011 kyseistä seuraa ja teki tulokaskaudellaan 5,6 pistettä ja otti 3,3 levypalloa ottelua kohden. Joulukuussa 2011 Clippers kauppasi Aminun pelioikeudet New Orleans Hornetsille. Samassa pelaajakaupassa myös Eric Gordon ja Chris Kaman siirtyivät New Orleansiin.


title: Al-Farouq Aminu

text: Aminu saavutti parhaat tehonsa Hornetsissa (vuodesta 2013 nimellä Pelicans) kaudella 2012–2013: 7,3 pistettä ja 7,7 levypalloa ottelua kohden. Heinäkuussa 2014 hän siirtyi vapaana pelaajana kaksivuotisella sopimuksella Dallas Mavericksiin. Seuraavana vuonna hän siirtyi Portland Trail Blazersiin.


title: José Manuel Orrego Pizarro

text: José Manuel Orrego Pizarro (2. huhtikuuta 1817 La Ligua – 19. heinäkuuta 1891) oli chileläinen roomalaiskatolinen piispa. Hänet vihittiin Santiago de Chilen arkkihiippakuntaan diakoniksi 26. kesäkuuta 1841 ja papiksi 8. elokuuta 1841. Hänet nimitettiin La Serenan piispaksi 21. joulukuuta 1868, ja piispaksi konsekroinnin suoritti 6. kesäkuuta 1869 José Hipólito Salas y Toro. Orrego Pizaro erosi La Serenen hiippakunnan johdosta 17. syyskuuta 1887. Hän osallistui Vatikaanin ensimmäiseen kirkolliskokoukseen.


title: Joaquín Larraín Gandarillas

text: Joaquín Larraín Gandarillas (13. lokakuuta 1822 Santiago de Chile – 26. syyskuuta 1897) oli chileläinen roomalaiskatolinen arkkipiispa. Hänet vihittiin papiksi Santiago de Chilen arkkihiippakuntaan 20. maaliskuuta 1847 ja nimitettiin sen vihkipiispaksi sekä Martyropoliin titulaaripiispaksi 31. joulukuuta 1877. Piispaksi vihkiminen seurasi 1. maaliskuuta 1878. Pääkonsekraattorina toimi Rafael Valentín Valdivieso y Zañartu, jota avustivat José Hipólito Salas y Toro ja Carlos Bermúdez.


title: Joaquín Larraín Gandarillas

text: Larraín Gandarillas sai 15. kesäkuuta 1893 nimityksen Anazarbuksen titulaariarkkipiispaksi. Hän toimi Santiago de Chilen vihkipiispana, kunnes kuoli 74-vuotiaana virassa.


title: Arthur Fox

text: Arthur George Fox (9. syyskuuta 1878 Cowes, Englanti – 17. elokuuta 1958 Los Angeles, Kalifornia, Yhdysvallat) oli yhdysvaltalainen miekkailija. Hän kilpaili vuoden 1904 kesäolympialaisissa St. Louisissa ja oli siellä mukana saamassa hopeaa floretin joukkuekilpailussa. Hän kilpaili myös sekä floretin että säilän yksilökilpailuissa.


title: Koivukosken voimalaitos (Kotka)

text: Koivukosken voimalaitos on vesivoimala Kymijoen Koivukoskenhaarassa Kotkassa. Voimalaitoksen pudotuskorkeus on 4,5 m ja teho 1,9 MW. Voimalaitos on rakennettu Koivukosken ohittavaan kanavaan, luonnonuomassa on säännöstelypato.


title: Koivukosken voimalaitos (Kotka)

text: Voimalaitoksen rakennutti Ahlström Oy vuonna 1933. Ahlström myi sen 1990-luvun alussa ruotsalaiselle Graningenille. 2000-luvun alkupuolella omistajaksi tuli Statkraft. Statkraft Suomi Oy:n koko osakekannan osti vuonna 2014 viiden suomalaisen energiayhtiön omistama Kolsin Voima Oy.


title: Hän varasti elämän

text: Hän varasti elämän on suomalainen elokuva vuodelta 1962. Sen käsikirjoitti ja ohjasi Aarne Tarkas. Pääosassa on Risto Mäkelä.


title: Hän varasti elämän

text: Työnantajalleen suuttunut prokuristi Leino päättää varastaa yhtiön palkkarahat, 25 miljoonaa markkaa, joita hän on viemässä syrjäiseen kaivokseen. Hän lavastaa tapahtuman onnettomuudeksi ja joutuu murhaamaan viattoman sivullisen saadakseen polttamaansa autoon ruumiin, jota luullaan häneksi. Hän aloittaa rahojen turvin uuden elämän uudella nimellä pienessä maaseutupitäjässä, mutta menneisyys ei jätä häntä rauhaan.


title: Hän varasti elämän

text: Elokuvaa on luonnehdittu groteskiksi ja makaaberiksi mustalla huumorilla ladatuksi jännityselokuvaksi. Murhaajan mielipuolisuudessa on nähty yhtymäkohtia hieman aiemmin valmistuneeseen Alfred Hitchcockin "Psykoon".


International Society for Philosophical Enquiry (ISPE) on maailmanlaajuinen huippuälykkäiden yhteisö. ISPE edistää tieteen ja filosofian alkuperäistä, kehittynyttä ja luovaa tutkimusta. Jäsenet hyödyntävät henkistä potentiaaliaan yhteiskunnan kehityksen, kasvun ja edistyneen kulttuurin luomiseen. ISPE on perustettu vuonna 1974.


title: International Society for Philosophical Enquiry

text: ISPE:n perusti psykometrian asiantuntija tri Christopher Harding, joka asuu Queenslandissa Australiassa. Guinness World Records (1966) luonnehti tri Hardingia "maailman älykkäimmäksi mieheksi".


text: "Quaere Verum" ('etsi totuutta') on ISPE:n tunnuslause. Järjestöllä ei ole poliittista mielipidettä. Sen tavoitteet keskittyvät järjen valjastamiseen yhteiskunnan uudistusohjelmaksi. Se tarjoaa keskustelufoorumin ajatusten vaihtoon, ja sen tarkoituksena on edistää jäsentensä henkistä kehitystä.


text: Yhdistyksen aikakauslehti Telicom (ISSN 1087-6456) ilmestyy neljästi vuodessa. Telicom on johdettu sanasta "telic" (kohti periaatetta tai tavoitetta) ja loppuosa "com" viittaa viestintään. Lehti julkaisee alkuperäisiä taideteoksia, runoja ja artikkeleita. Erityisesti kiistanalaiset asiat aiheuttivat vilkasta keskustelua ja ovat tervetulleita.


text:
Jäsenyys edellyttää korkeaa älykkyysosamäärää. Jäsenyys rajoittuu 0,1 %:n (99,9. prosenttipiste) parhaimmistoon väestöstä. Yhdistys tunnetaan epävirallisesti nimellä "The Thousand", sillä jäseneksi pääsee yksi tuhannesta (3,09 keskihajontaa normaalijakauman keskiarvon yläpuolella).
Jäsenten on osoitettava huippukorkea älykkyysosamääränsä hyväksytyillä kognitiivista kykyä (ÄO, IQ) mittaavilla testeillä. Tarvittava pistearvo on 149 keskihajonnan ollessa 16, kuten Stanford-Binet-testissä tai 146 keskihajonnan ollessa 15, kuten Wechsler Adult Intelligence Scale -testissä. Yhdistys käyttää kognitiivisen kyvyn määrittämiseen myös G. A. Groven kehittämää ja normittamaa M 3 -testiä.


text: Yhdistyksen hallinnosta vastaavat demokraattisesti täysjäsenet ja sitä ylemmillä jäsentasoilla olevat.


text: Guinnessin ennätystenkirjassa todettiin vuonna 1981, että ISPE:llä oli "239 jäsentä, joiden ÄO:n keskiarvo on 160. Jäsenistä kenekään ÄO ei ole alle 148 ja joillakin on yli 196." . Toinen viite näkyy vuoden 1993 painoksessa.


text: Huhtikuussa 2006 jäsenmäärä oli kasvanut 583 jäseneen 29 maassa. Heistä suurin osa (81,65 %) asui Yhdysvalloissa. Nämä 29 edustettua maata ovat:


text: ISPE sisältää jäsenyysjärjestelmän, jolla pyritään kannustamaan jäseniä käyttämään kykyjään ihmiskunnan hyödyksi. Jäsenyydessä on kuusi varsinaista tasoa:Lisäksi on myös seitsemäs, erityinen, taso "filosofi" (0,5 %).


text: Uudet jäsenet aloittavat Associate-tasolla eikä heillä vielä ole äänioikeutta. Jäsenyyden tasoilla voi edetä osoittamalla erilaisilla saavutusilla, että on toteuttanut yhdistyksen tavoitteita käytännössä. Diplomate-taso vaatii äänestyksen ja jäsenenemmistön hyväksynnän. Filosofi, korkein taso, on harvinainen, ja sen voi saavuttaa vain nimityksellä. Lisäksi Mentorit (0,7 %) ja Kunniajäsenet ovat arvostettuja yhdistyksen ulkopuolisia ihmisiä. Paul R. Ehrlich liittyi Kunniajäseneksi vuonna 1991. Eräs huomattava jäsen on Sandrine Erdely-Sayo.


text: ISPE:n peruskirjassa luetellaan yhdeksän tavoitetta:


title: Chad le Clos

text: Chad Guy Bertrand le Clos (s. 21. huhtikuuta 1992 Durban) on eteläafrikkalainen uimari ja olympiavoittaja.


title: Chad le Clos

text: Dubaissa järjestetyissä lyhyen radan maailmanmestaruuskilpailuissa 2010 le Clos voitti MM-kultaa 200 metrin perhosuinnissa ajalla 1.51.56. Hän sijoittui Shanghain MM-kilpailuissa 2011 samassa lajissa viidenneksi. Vuotta myöhemmin hän voitti 200 metrin perhosuinnin olympiakultaa kesäolympialaisissa 2012 Lontoossa. Le Clos ui finaalissa uuden Afrikan ennätysajan 1.52,96, voittaen matkan puolustavan olympiavoittajan Michael Phelpsin vain viidellä sekunnin sadasosalla. 100 metrin perhosuinnissa le Clos jakoi hopean Jevgeni Korotyškinin kanssa ajalla 51,44. 400 metrin sekauinnissa hän sijoittui viidenneksi. Saman vuoden Istanbulin lyhyen radan MM-kilpailuissa hän voitti 100 metrin perhosuinnin ajalla 48,82 ja oli toinen 50 metrin perhosuinnissa ajalla 22.26.


title: Chad le Clos

text: Barcelonan MM-kilpailuissa 2013 le Clos voitti kultaa 100 metrin perhosuinnissa ajalla 51,06 ja 200 metrin perhosuinnissa ajalla 1.54,32. Dohan lyhyen radan MM-kilpailuissa 2014 hän voitti maailmanmestaruuden 200 metrin vapaauinnissa ajalla 1.41,45 sekä 50 metrin (21,95), 100 metrin (48,44) ja 200 metrin (1.48,61) perhosuinneissa. Kazanin MM-kilpailuissa 2015 hän voitti 100 metrin perhosuinnin maailmanmestaruuden ajalla 50,56 ja sai hopeaa 200 metrin perhosuinnissa ajalla 1.53,68 sekä oli kuudes 200 metrin vapaauinnissa. Rio de Janeiron olympialaisissa 2016 hän saavutti hopeaa 200 metrin vapauinnissa ajalla 1.45,20 ja 100 metrin perhosuinnissa ajalla 51,14 sekä sijoittui neljänneksi 200 metrin perhosuinnissa.


title: Chad le Clos

text: Le Clos voitti Windsorin lyhyen radan MM-kilpailuissa 2016 kultaa 50 metrin (21,98), 100 metrin (48,08) ja 200 metrin (1.48,76) perhosuinneissa sekä sai hopeaa 200 metrin vapaauinnissa. Budapestin MM-kilpailuissa 2017 le Clos ui kultaa 200 metrin perhosuinnissa ajalla 1.53,33. Hangzhoun lyhyen radan MM-kilpailuissa 2018 hän saavutti kultaa 100 metrin perhosuinnissa ajalla 48,50, hopeaa 50 ja 200 metrin perhosuinneissa sekä pronssia 100 metrin vapaauinissa.


title: Chad le Clos

text: Le Clos voitti nuorten olympialaisissa 2010 kultaa 200 metrin sekauinnissa, hopeaa 400 metrin vapaauinnissa, 100 ja 200 metrin perhosuinnissa sekä pronssia 4 × 100 metrin vapaauintiviestissä. Delhissä lokakuussa 2010 järjestetyissä Kansainyhteisön kisoissa hän voitti kaksi kultaa, hopean ja kaksi pronssia. Afrikan kisoissa 2011 le Clos voitti yhteensä viisi kultaa ja yhden hopean. Kansainyhteisön kisoissa Glasgow'ssa 2014 hän voitti kaksi kultaa, yhden hopean ja neljä pronssia. Gold Coastin Kansainyhteisön kisoissa 2018 hän voitti kaikki kolme perhosuintia sekä saavutti lisäksi yhden hopean ja pronssin.


title: The Man They Could Not Hang

text: The Man They Could Not Hang on vuonna 1939 ensi-iltansa saanut yhdysvaltalainen kauhuelokuva, jonka pääosaa esittää Boris Karloff. Elokuva kertoo professorista, joka on keksinyt keinon herättää kuolleen henkiin. Professori onnistuu saamaan vapaaehtoisen testiinsä, ja näin ollen tappaa tämän. Vapaaehtoisen miehen tyttöystävä kuitenkin kertoo poliisille, ja ruumiin nähtyään mies pidätetään ja oikeudenkäynnin jälkeen professori hirtetään.


title: The Man They Could Not Hang

text: Vähän aikaa tapahtuman jälkeen professorin kuolemantuomiosta päättäneet ihmiset kutsutaan kartanoon, jossa he näkevät professorin taas elävänä. Selviää että professorin apulainen oli ostanut professorin ruumiin ja herättänyt tämän henkiin keksinnöllään. Professorilla on suunnitelmina kostaa kuolemansa ja on suunnitellut kaiken valmiiksi.


title: Nathan Adrian

text: Nathan Ghar-Jun Adrian (s. 7. joulukuuta 1988 Bremerton, Washington) on yhdysvaltalainen uimari ja viisinkertainen olympiavoittaja.


title: Nathan Adrian

text: Adrian voitti Manchesterissa järjestetyissä lyhyen radan maailmanmestaruuskilpailuissa keväällä 2008 MM-kultaa 100 metrin vapaauinnissa kilpailuennätysajalla 46,67. Samoissa kilpailuissa hän saavutti kultaa myös 4×100 metrin vapaauintiviestistä ja hopeaa 4×100 metrin sekauintiviestistä. Kesäolympialaisissa 2008 Adrian oli mukana Yhdysvaltain alkueräjoukkueessa 4×100 metrin vapaauintiviestissä. Matkan finaalissa Yhdysvaltain joukkue voitti, joten myös Adrian sai kultaa. Rooman maailmanmestaruuskilpailuissa 2009 Adrian oli mukana voitokkaissa Yhdysvaltain 4×100 metrin vapaa- ja sekauintiviestijoukkueissa. Adrian tosin ui sekauintiviestissä vain alkuerissä. Kesällä 2011 Shanghaissa Adrian oli mukana uusimassa 4×100 metrin sekauintiviestin MM-kultaa, kun taas 4×100 metrin vapaauintiviestistä tuloksena oli pronssia.


title: Nathan Adrian

text: Kesäolympialaisissa 2012 Lontoossa Adrian oli mukana 4×100 metrin vapaa- ja sekauintiviesteissä ja 100 metrin vapaauinnissa. Adrian ui Yhdysvaltain vapaauintiviestijoukkueessa avausosuuden ja oli joukon nopein. Viimeisellä 50 metrillä Ranskan joukkue nousi kuitenkin Yhdysvaltain ohi, joten Adrian sai siis hopeaa. 100 metrin vapaauinnissa Adrian nousi viimeisellä vedolla olympiavoittoon ohi Australian James Magnussenin. Adrianin aika oli 47,52, josta Magnussen jäi vain yhden sekunnin sadasosan. Sekauintiviestissä hän lähti ankkuriosuudelle ensimmäisenä, ui sen aikaan 46,85 ja varmisti Yhdysvalloille kultamitalin.